text:
Kita adunay kinabuhi sa mapahinungurong pagka-disipulo nga ihatag agi og pagpakita sa atong gugma sa Ginoo.
Hapit walay laing grupo sa kasaysayan nga mas gikaluy-an nako kay sa onse nga nahabiling mga Apostoles human gayud sa kamatayon sa Manluluwas sa kalibutan. Usahay malimtan nato kon unsa pa sila kabag-o ug hingpit nga nanginahanglan pa gayud nga magdepende kang Jesus. Kanila Siya miingon, “Kadugay ko nang pakig-uban kaninyo, ug wala ka pa diay makaila kanako … ?”1
Apan, siyempre, para nila wala pa nila Siya makauban og dugay. Ang tulo ka tuig dili taas nga panahon sa pagtawag og tibuok Korum sa Napulog Duha ka mga Apostoles gikan sa pipila ka bag-ong kinabig, pagwagtang gikan kanila sa mga sayop sa karaan, pagtudlo nila sa katalagsaon sa ebanghelyo ni Jesukristo, ug dayon pagbiya nila nga magpadayon sa buhat hangtud nga sila gipatay usab. Morag makasagmuyo nga panglantaw sa grupo sa bag-ong gi-orden nga mga elder.
Ilabi na sa parte nga nabiyaan sila. Balik-balik nga gisulayan ni Jesus pagsulti nila nga Siya dili pisikal nga magpabiling kauban nila, apan dili sila makasabut o gustong mosabut sa ingon ka lisud nga butang. Si Marcos misulat:
“Iyang gitudloan ang iyang mga disipulo, ug miingon nila, Ang Anak sa Tawo gitugyan ngadto sa mga kamot sa katawhan, ug ila siyang patyon; ug human siya mapatay, mabanhaw siya sa ikatulong adlaw.
“Apan wala sila makasabut sa iyang gisulti, ug nahadlok sila sa pagpangutana kaniya.”2
Dayon, human sa mubo nga panahon sa pagkat-on ug mas mubong panahon sa pag-andam, ang dili katuohan nahitabo ug natinuod. Ang ilang Ginoo, Agalon, Magtatambag ug Hari gilansang sa krus. Ang Iyang mortal nga pangalagad nahuman ug ang naglisud nga gamayng Simbahan nga Iyang gi-establisar daw wala nay paglaum sa pagpangdaut ug padulong nang mawala. Ang Iyang mga Apostoles nakasaksi Kaniya sa Iyang nabanhaw nga kahimtang apan nakapadugang lang kana sa ilang katingala. Tingali naghunahuna gayud sila, “Unsay atong buhaton karon?” midangup sila kang Pedro alang sa tubag, ang senior nga Apostol.
Mohangyo ko sa inyong pagsabut sa akong paghulagway bahin niining panag-istorya nga wala sa kasulatan. Gani, si Pedro miingon sa iyang kaubanan: “Mga igsoon, tulo kini ka mahimayaon nga mga tuig. Walay usa nato ang naghunahuna nga sa mubong panahon mahitabo ang mga milagro nga atong nakita ug ang kabalaan nga atong natagamtam. Kita nakig-istorya, nakig-ampo, ug nakigtrabaho uban sa Anak sa Dios Mismo. Kita nakiglakaw ug nakighilak uban Niya, ug sa gabii nianang makalilisang nga katapusan, walay mihilak nga sobra pa nako. Apan human na kana. Siya nakahuman na sa Iyang buhat ug nabanhaw na. Iyang gitrabaho ang Iyang kaluwasan ug ang atong kaluwasan. Busa mangutana mo, ‘Unsay atong buhaton karon?’ Wala na koy ikasulti ninyo kondili mobalik sa inyong kinabuhi sa una, nga magmaya. Gusto ko nga ‘mangisda.’” Ug dili mominus unom sa napulo nga nahabiling mga Apostoles ang miuyon, “Mokuyog pud mi nimo.” Si Juan, nga uban kanila, misulat, “Ug nangadto sila ug nanakay sa sakayan.”3
Apan, ang pangisda dili maayo. Sa ilang unang gabii sa lanaw, wala silay kuha—bisan usa ka isda. Sa unang silaw sa kaadlawon, masulub-on silang mipadulong sa baybayon, dihang nakakita sila og tawo sa unahan nga mitawag nila, “Mga anak, duna ba moy kuha?” Kini nga mga Apostoles-mibalik-pagka-mangingisda magul-anong mitubag sa pulong nga walay mangingisda ang gustong mosulti. “Wala,” sila mitubag, ug nagdugang og insulto sa kasakit, gitawag pa sila og “mga anak.”4
“Itaktak ninyo ang pukot dapit sa tuo sa sakayan, ug aduna kamoy makuha,”5 ang estranghero mitawag—ug pinaagi sa yanong mga pulong, nagsugod na sila pagkaila niya. Tulo lang ka tuig ang miagi nga kining mga tawhana nangisda niining dagat mismo. Nianang higayuna sila usab “tibuok gabii [nga] [nag]hago, ug wala [gayuy] kuha,”6 nag-ingon ang kasulatan. Apan kaubang taga-Galilea ang mitawag nila sa pag-itsa sa ilang pukot, ug sila nakakita og “mabagang duot sa isda,”7 igo nga nagisi ang ilang pukot, ang kuha mipuno sa duha ka sakayan nga bug-at kaayo nga hapit sila malunod.
Karon nahitabo na usab kini. Kining “mga anak,” nga eksaktong gitawag nila, naghinamhinam nga mipaubos sa ilang pukot, ug “wala na sila makadaug sa pagbutad niini tungod sa kadaghan sa isda.”8 Si Juan misulti sa klaro kaayo: “Ang Ginoo kana.”9 Ug sa ngilit sa sakyanan, ang dili kapugngan nga si Pedro milukso.
Human sa malipayong panagkita uban sa nabanhaw nga Jesus, si Pedro nakig-istorya sa Manluluwas nga akong gikonsiderar nga kritikal nga punto sa apostolikanhong pangalagad sa kinatibuk-an ug sa personal nga paagi alang kang Pedro, miusab niining tawhana ngadto sa talagsaong kinabuhi sa pagserbisyo ug pagpangulo. Nagtan-aw sa ilang guba nga sakayan, sa nagusbat nga pukot, ug naglut-od nga 153 ka isda, si Jesus misulti sa Iyang senior nga Apostol, “Pedro, gihigugma mo ba ako labaw pa niining tanan?” Si Pedro miingon, “Oo, Ginoo; nasayud ka nga gihigugma ko ikaw.”10
Ang Manluluwas mitubag, apan padayong mitutok sa Iyang disipulo ug miingon pag-usab, “Pedro, gihigugma mo ba ako?” Walay duda nga naglibug og gamay sa pagbalik-balik sa pangutana, ang bantugang mangingisda mitubag sa ikaduhang higayon, “Oo, Ginoo; nasayud ka nga gihigugma ko ikaw.”11
Ang Manluluwas mihatag na usab og mubong tubag, apan uban sa hugtanong pagtuki nangutana Siya sa ikatulong higayon, “Pedro, gihigugma mo ba ako?” Karon siguradong wala na mahimutang si Pedro. Tingali sa iyang kasingkasing anaa ang panumduman nga pipila lang ka adlaw dihang gipangutana siya og lain sa tulo ka higayon ug hugtanon siyang mitubag—apan sa sukwahi. O tingali naghunahuna siya nga basin wala niya masabti ang pangutana sa Bantugang Magtutudlo. O tingali naghinuklog siya, matinuorong nagtinguha sa tubag nga andam niyang ihatag, nga hapit diha-diha dayon. Unsa may iyang gibati, si Pedro miingon sa ikatulong higayon, “Ginoo, … nasayud ka nga gihigugma ko ikaw.”12
Diin si Jesus mitubag, (ug dinhi akong gamiton na usab ang akong pagpasabut nga wala sa kasulatan) tingali ingon ani: “Unya Pedro, nganong nia ka man dinhi? Nganong nibalik na man sad ta niining baybayon, sa samang pukot, naghisgut sa samang butang? Dili ba klaro niadto ug karon nga kon gusto ko og isda, makakuha ko og isda? Mga disipulo ang akong kinahanglan, Pedro,—hangtud sa hangtud. Nagkinahanglan ko og tawo nga mopakaon sa akong karnero ug moluwas kanila. Nagkinahanglan ko og tawo nga mosangyaw sa akong ebanghelyo ug manalipod sa akong pagtuo. Nagkinahanglan ko og tinuod nga mohigugma nako, ug mohigugma sa unsay ipabuhat sa atong Amahan sa Langit nako. Ang ato dili hinay nga mensahe. Dili kini lumalabay nga tahas. Dili kini makalolooy; dili kini walay paglaum; dili kini ikatugyan lang sa tumpi sa agiw sa kasaysayan. Kini ang buhat sa Labing Gamhanan nga Dios, ug kini mousab sa kalibutan. Mao nga sa ikaduha ug katapusang higayon, Pedro, naghangyo ko nga imong biyaan kining tanan ug motudlo ug mopamatuod, motrabaho ug matinud-anong moserbisyo hangtud sa adlaw nga ilang buhaton nimo unsay ilang gibuhat nako.”
Dayon, milingi ngadto sa tanang mga Apostoles, tingali misulti Siya og sama niini: “Sama ba kamo ka mapasagaron sa mga escriba ug mga Pariseo? Sama ni Herodes ug ni Pilato? Kamo ba, sama nila, naghunahuna nga kining buhat mamatay pinaagi sa pagpatay nako? Kamo ba, sama nila, naghunahuna nga ang krus ug mga lansang ug ang lubnganan ang katapusan sa tanan ug ang matag usa mobalik kon unsa kamo kaniadto? Mga anak, ang ako bang kinabuhi ug gugma wala katandog sa inyong kasingkasing labaw pa niana?”
Minahal ko nga mga kaigsoonan, dili ko sigurado unsa ang atong kasinatian sa Adlaw sa Paghukom, apan matingala gayud ako kon sa panahon sa pakig-istorya, ang Dios dili mangutana kanato sa sama gayud nga pangutana ni Kristo kang Pedro: “Gihigugma mo ba ako?” Nagtuo ko nga gusto Niyang masayud kon sa atong mortal, dili hingpit, ug usahay binata nga pagsabut sa mga butang, nakasabut ba kita bisan usa ka sugo, ang una ug pinakadako nga sugo nilang tanan—“Higugmaa ang Ginoo nga imong Dios sa tibuok mong kasingkasing, ug sa tibuok mong kalag, ug sa tibuok mong kusog, ug sa tibuok mong hunahuna.”13 Ug kon niana nga higayon kita makatubag, “Oo, Ginoo, nasayud ka nga gihigugma ko ikaw,” dayon Iya kita tingaling pahinumdoman nga ang kinatas-ang kinaiya sa gugma mao kanunay ang pagkamaunongon.
“Kon nahigugma kamo kanako, inyong pagatumanon ang akong mga sugo,”14 miingon si Jesus. Mao nga kita adunay mga silingan nga panalanginan, mga bata nga proteksyunan, kabus nga ibayaw, ug kamatuoran nga panalipdan. Kita adunay mga sayop nga korihian, mga kamatuoran nga ipaambit, ug kaayohan nga buhaton. Sa ato pa, kita adunay kinabuhi sa mapahinungurong pagka-disipulo nga ihatag agi og pagpakita sa atong gugma sa Ginoo. Dili kita pwedeng mohunong ug mobalik. Human sa panagkita uban sa buhi nga Anak sa buhi nga Dios, wala na gayuy nangagi nga mabalik pa. Ang Paglansang sa Krus, Pag-ula, ug Pagkabanhaw ni Jesukristo maoy timailhan sa pagsugod sa Kristohanong kinabuhi, dili ang katapusan niini. Kini ang kamatuoran, nga nakapahimo sa taga-Galilea nga mga mangingisda nga nahibalik sa pagka-Apostoles nga “walay sinagoga o espada”15 mibiya na usab sa mga pukot ug mihulma sa kasaysayan sa kalibutan nga atong gipuy-an karon.
Mopamatuod ko gikan sa kinahiladman sa akong kasingkasing, uban sa tanang kusog sa akong kalag, ngadto sa tanan nga makadungog kanako nga kadtong apostolikanhong mga yawe gipahiuli na sa yuta, ug kini anaa sa Ang Simbahan ni Jesukristo sa mga Santos sa Ulahing mga Adlaw. Niadtong wala pa moapil nato niining dakong kawsa ni Kristo, kita moingon, “Palihug ari.” Niadtong nakauban nato sa una pero miatras, mipalabi sa pagpili og tipik lamang gikan sa kabuhong sa Pagpahiuli ug mibiya, ako moingon nga nag-atubang kamo og daghang gabii nga walay kuha. Ang tawag mao nga mobalik, magpabiling matinuoron, mohigugma sa Dios, ug motabang. Akong iapil niana nga tawag nga magmatinud-anon ang matag returned missionary nga mibarug sa bunyaganan ug miingon, “Ingon nga sinugo ni Jesukristo.”16 Kana nga sugo gihimo aron nga ang inyong kinabig mausab sa kahangturan, apan gilauman nga kini usab unta makausab ninyo sa kahangturan. Alang sa kabatan-onan sa Simbahan nga mopadulong ngadto sa mga misyon ug mga templo ug kaminyoon, kami moingon: “Higugmaa ang Dios ug magpabiling limpyo gikan sa mga dugo ug mga sala niini nga henerasyon. Kamo adunay dakong buhat nga himoon, nga gipasabut og maayo pinaagi sa talagsaong pamahayag ni Presidente Thomas S. Monson kagahapon sa buntag. Ang atong Amahan sa Langit nagpaabut sa inyong gugma ug kamaunungon sa tanang panahon sa inyong kinabuhi.”
Sa tanang nakadungog sa akong tingog, ang tingog ni Kristo kanunayng nangutana sa matag usa nato samtang duna pay oras, “Gihigugma mo ba ako?” Ug alang sa matag usa kanato, ako motubag uban sa akong dungog ug kalag, “Oo, Ginoo, nahigugma kami kanimo.” Ug kay “nagkupot man kita sa daro,”17 dili gayud kita molingi hangtud kining trabaho mahuman ug ang tiunay nga gugma sa Dios ug sa silingan mohari sa kalibutan. Sa pangalan ni Jesukristo, amen.
Mostrar las referencias
-
1. Juan 14:9.
-
-
3. Juan 21:3.
-
4. Tan-awa sa Juan 21:5.
-
5. Juan 21:6.
-
6. Lucas 5:5.
-
7. Lucas 5:6.
-
8. Juan 21:6.
-
9. Juan 21:7.
-
10. Juan 21:15.
-
11. Juan 21:16.
-
12. Juan 21:17.
-
-
14. Juan 14:15.
-
15. Frederick William Farrar, The Life of Christ (1994), 656, tan-awa sa kapitulo 62 alang sa dugang kabahin niining bag-ong natukod nga Simbahan.
-
-
17. Lucas 9:62.


c: text/html

text:
Meuse
Ang Meuse usa ka departamento sa Pransiya. Kini nahimutang sa amihanang-sidlakang bahin sa nasod. Ang ngalan niini naggikan sa Sapa sa Meuse.
Kasaysayan[usba | edit source]
Ang Meuse usa sa mga orihinal nga departamento nga gimugna niadtong Marso 4, 1790 panahon sa Rebolusyong Pranses. Kini gimugna gikan sa kanhi lalawigan sa Barrois (dapit sa Bar-le-Duc) ug sa Three Bishoprics (duol sa Verdun).
Ang departamento usa sa labing dugoong panggubatan panahon sa Unang Gubat Kalibotanon. Dinhi nahitabo ang Panagsangka sa Verdun (1916).
Heyograpiya[usba | edit source]
Ang Meuse karon kabahin sa rehiyon sa Lorraine. Kini gipalibotan sa mga departamento sa Ardennes, Marne, Haute-Marne, Vosges, ug Meurthe-et-Moselle, ug sa nasod sa Belgium sa amihanan.
Ang mga importanteng mga sapa mao kining mosunod:
Demograpiya[usba | edit source]
Ang populasyon sa departamento miubos pagmaayo sa ika-19 nga siglo tungod sa pagbalhin ngadto sa mga dakbayan.
Tan-awa usab[usba | edit source]
Mga sumpay sa gawas[usba | edit source]
- (Prinanses) Prefecture
- (Prinanses) Conseil Général
- (Prinanses) http://www.tourisme-meuse.com/
- (Iningles) Rhine-Meuse delta studies

robotstxt: allowed

filter: keep


text:
Tungod Niya, gani ang atong Manluluwas, nga si Jesukristo, kadtong mga pagbati sa kasubo, pag-inusara, ug kawalay paglaum usa ka adlaw pagatuhopon sa hingpit nga kalipay.
Samtang nagserbisyo isip batan-ong mga misyonaryo sa Chile, ang akong kauban ug ako nakahimamat og pamilya nga dunay pito ka sakop diha sa branch. Ang inahan magtambongan kada semana uban sa iyang mga anak. Sa hunahuna namo dugay na silang mga miyembro sa Simbahan. Human sa pipila ka semana among nahibaloan nga wala pa sila mabunyagi.
Dali namong gikontak ang pamilya ug mihangyo kon pwede ba nga moadto kami sa ilang balay ug magtudlo nila. Ang amahan dili interesado nga makat-on sa ebanghelyo apan wala mosupak sa pagtudlo namo sa iyang pamilya.
Si Sister Ramirez daling nahuman sa mga leksyon. Gusto kaayo siyang makat-on sa tanang doktrina nga among gitudlo. Usa ka gabii sa among pagtudlo bahin sa bunyag sa gagmay nga mga bata, nagtudlo kami nga ang gagmay nga mga bata inosente ug wala magkinahanglan og bunyag. Amo siyang gidapit nga mobasa sa basahon ni Moroni:
“Tan-awa ako moingon nganha kaninyo nga kini nga butang mao ang imong itudlo—ang paghinulsol ug ang bunyag alang niadto kinsa adunay tulubagon ug makahimo sa pagpakasala; oo, itudlo sa mga ginikanan nga sila kinahanglan nga maghinulsol ug magpabunyag, ug magpaubos sa ilang mga kaugalingon ingon sa ilang gagmay nga mga bata, ug silang tanan maluwas uban sa ilang gagmay nga mga bata.
“Ug ang ilang gagmay nga mga bata wala magkinahanglan sa paghinulsol, ni sa bunyag. Tan-awa, ang bunyag mao ang paghinulsol ngadto sa katumanan sa mga sugo ngadto sa kapasayloan sa mga sala.
“Apan ang gagmay nga mga bata buhi diha kang Kristo, bisan gikan sa katukuran sa kalibutan; kon dili pa, ang Dios usa ka may pinalabi nga Dios, ug usab usa ka mabalhinon nga Dios, ug usa ka may pagtamud sa tawo; unsa ka daghan sa gagmay nga mga bata ang namatay nga walay bunyag!”1
Human magbasa niining kasulatan, si Sister Ramirez nagsugod pagbakho. Ang akong kauban ug ako naglibug. Nangutana ko, “Sister Ramirez, duna ba mi nasulti o nabuhat nga nakapasilo nimo?”
Miingon siya, “Wala, Elder, wala moy nahimong sayop. Unom ka tuig na ang milabay duna koy anak nga lalaki. Namatay siya sa wala pa namo siya mapabunyagi. Ang among pari misulti namo nga kay wala man siya mabunyagi, maadto siya sa dapit diin dili siya mahimutang hangtud sa hangtud. Unom ka tuig nakong gidala kanang kasakit ug kakonsensya. Human magbasa niining kasulatan, nasayud ko pinaagi sa gahum sa Espiritu Santo nga kini tinuod. Nigaan ang akong gibati, ug mga luha kini sa kalipay.”
Nahinumdom ko sa pagtulun-an ni Propeta Joseph Smith, nga nagtudlo niining makapahupay nga doktrina: “Daghan ang gikuha sa Ginoo, bisan pa gani sa pagkamasuso, aron sila makaikyas sa pagkamasinahon sa tawo, ug sa mga kagul-anan ug mga kadautan sa kalibutan karon; hilabihan ra kaayo sila ka putli, hilabihan ka matahum, aron mopuyo sa yuta; busa, kon hunahunaon sa husto, imbis nga magbangutan aduna kitay katarungan sa pagmaya kay gilikay sila gikan sa dautan, ug ato ra sila nga maangkon pag-usab.”2
Human sa unom ka tuig nga pag-antus sa hapit dili mapas-an nga kasakit, ang tinuod nga doktrina, nga gipadayag sa mahigugmaong Amahan sa Langit pinaagi sa buhing propeta, nagdala og kalinaw niining nahasol nga babaye. Siyempre, si Sister Ramirez ug ang iyang mga anak nga nag-edad og walo ka tuig ug magulang pa nabunyagan.
Nahinumdom ko nga misulat sa akong pamilya nga mipadayag sa akong kinasingkasing nga pasalamat alang niining kahibalo ug sa daghan pang yano ug bililhong kamatuoran sa gipahiuling ebanghelyo ni Jesukristo. Wala ko magdahum nga kining tinuod nga baruganan mobalik nako ug mahimo nakong balsamo sa Galaad.
Mosulti ko niadtong namatyan og anak ug nangutana, “Nganong ako man?” o tingali nagduhaduha sa inyong kaugalingong pagtuo sa mahigugmaong Amahan sa Langit. Ako kining pag-ampo nga pinaagi sa gahum sa Espiritu Santo, makahatag unta ko og paglaum, kalinaw, ug panabut. Akong tinguha nga mahimong instrumento sa pagpahiuli sa inyong pagtuo sa atong mahigugmaong Amahan sa Langit nga nasayud sa tanang butang ug nagtugot nato nga makasinati og mga pagsulay aron kita makaila ug mahigugma Kaniya ug makasabut nga kon wala Siya kita walay mahimo.
Pagka-Pebrero 4 sa 1990, ang among ikatulong anak nga lalaki ug ikaunom nga bata natawo. Ginganlan namo siya og Tyson. Gwapo kaayo siya nga bata, ug ang pamilya kinasingkasing ug mainiton nga mihangup kaniya. Ang iyang mga igsoon mapagarbuhon kaayo niya. Naghunahuna kaming tanan nga siya ang labing hingpit nga batang lalaki nga natawo sukad.
Dihang si Tyson walo na ka bulan, nakatulon siya og chalk nga iyang nakit-an sa carpet. Ang chalk mibara sa tutunlan ni Tyson, ug wala na siya kaginhawa. Ang iyang magulang nga lalaki midala kang Tyson sa taas, nakuyawan nga nagsinggit, “Ang bata dili na moginhawa, ang bata dili na moginhawa.” Ang bata dili na moginhawa.” Among gisugdan ang paghatag og CPR ug mitawag sa 911.
Ang mga paramedic miabut ug gidala og dali si Tyson sa ospital. Sa hulatanan nga lawak padayon kami sa pag-ampo samtang nangamuyo kami sa Dios og milagro. Human sa daw walay katapusang pagpaabut, ang doktor misulod sa lawak ug miingon, “Pasensya kaayo. Wala na gyud kami mahimo. Buhata unsay inyong gusto dinhi, ayaw kabalaka sa oras.” Milakaw dayon siya.
Pagsulod namo sa lawak diin naghigda si Tyson, nakita namo ang among pinangga nga patay na. Daw adunay kahayag nga celestial libut sa iyang gamay nga lawas. Hayag kaayo siya ug putli.
Nianang higayuna morag natapos ang among kalibutan. Unsaon namo pagbalik ngadto sa ubang mga anak ug ipasabut nga dili na mopauli sa balay si Tyson?
Mosulti ko sa ako mismong panabut samtang akong isaysay kini nga kasinatian. Ang akong daw anghel nga asawa ug ako nakasinati niining pagsulay, apan dili ko makapahayag sa pagbati sa usa ka inahan ug dili mosulay sa pagbuhat sa ingon.
Dili mahulagway ang nagsagol nga mga pagbati nianang higayuna sa akong kinabuhi. Kasagaran bation nako nga daw nagdamgo ra ko ug nga makamata ra unya ko ug kining makalilisang nga damgo mahuman ra. Daghang gabii nga dili ko makatulog. Magsige ko og lakaw-lakaw sa gabii gikan sa usa ka kwarto ngadto sa laing kwarto, mosiguro nga ang uban namong mga anak luwas ra.
Ang pagbati nga akoy sad-an mihasol sa akong kalag. Nakonsensya kaayo ko. Hugaw ang akong pamati. Ako ang iyang amahan; aduna pa unta koy nabuhat aron maprotektahan siya. Kon gibuhat pa lang nako kini o kana. Usahay bisan karon, 22 na ka tuig ang milabay, kadto nga mga pagbati mosulod sa akong kasingkasing, ug kinahanglan wagtangon dayon nako kini kay makadaut kini.
Mga usa ka bulan sa pagkamatay ni Tyson, giinterbyu ko ni Elder Dean L. Larsen. Migahin siya og oras sa pagpaminaw nako, ug mapasalamaton ko kanunay sa iyang tambag ug gugma. Miingon siya, “Dili man siguro gusto sa Ginoo nga imong silotan ang imong kaugalingon tungod sa kamatayon sa imong anak.” Gibati nako ang gugma sa akong Langitnong Amahan pinaagi sa iyang piniling sulugoon.
Apan, ang makahasol nga mga hunahuna padayong misakit kanako, ug wala madugay mibati ko og kasuko. Dili kini makiangayon! Nganong nahimo man kini sa Dios kanako? Nganong ako pa man? Unsay akong nahimo nga silotan sa ingon? Gani mibati ko og kasuko sa mga tawo nga naningkamot sa paghupay kanamo. Akong nahinumduman ang mga higala nga miingon, “Nasayud ko unsay imong gibati.” Moingon ko sa akong kaugalingon, “Wala mo kahibalo unsay akong gibati. Pasagdi lang ko.” Dayon akong nasayran nga ang kalooy sa kaugalingon makadaut usab kaayo. Naulaw ko sa akong kaugalingon nga naghunahuna og dili maayo sa akong mga higala nga gusto lang motabang.
Sa dihang gibati nako ang pagmahay, kasuko, ug kalooy sa kaugalingon nga misanap kanako, nag-ampo ko nga mausab ang akong kasingkasing. Pinaagi sa personal kaayo nga sagradong kasinatian, ang Ginoo mihatag kanako og bag-ong kasingkasing, ug bisan kon subo ug sakit kini, nausab ang akong panglantaw. Akong nasayran nga wala ko hikawi apan adunay dakong panalangin nga naghulat kanako kon ako magmatinud-anon.
Nausab ang akong kinabuhi, ug nagtan-aw ko sa unahan nga may paglaum, imbis molingi sa kawalay paglaum. Ako mopamatuod nga kining kinabuhi dili ang katapusan. Ang kalibutan sa mga espiritu tinuod. Ang mga pagtulun-an sa mga propeta kalabut sa kinabuhi human sa kamatayon tinuod. Kini nga kinabuhi temporaryo nga lakang paingon sa atong panaw balik sa atong Langitnong Amahan.
Si Tyson pabiling mahinungdanon kaayo nga bahin sa among pamilya. Sa tanang katuigan nindot kaayo nga makita ang kalooy ug kamabination sa mahigugmaong Amahan sa Langit, kinsa mitugot sa among pamilya nga mabati ang impluwensya ni Tyson. Ako mopamatuod nga ang tabil nipis ra. Ang samang pagbati sa kamaunungon, gugma, ug panaghiusa sa pamilya dili matapos kon ang atong mga minahal moadto na sa pikas kinabuhi; apan, kadto nga mga pagbati malig-on.
Usahay ang mga tawo mangutana, “Unsa ka dugayon hangtud nga nabuntog mo kini?” Ang tinuod mao, dili kamo hingpit nga makabuntog niini hangtud maghiusa kamo pagbalik sa inyong namatay na nga mga minahal. Dili gayud nako mabatunan ang hingpit nga kalipay hangtud nga maghiusa kami pagbalik sa buntag sa Unang Pagkabanhaw.
“Kay ang tawo espiritu. Ang mga elemento walay katapusan, ug ang espiritu ug ang elemento, dili gayud mabulag, makadawat sa kahingpitan sa himaya;
“Ug kon magkabulag, ang tawo dili makadawat sa usa ka kahingpitan sa himaya.”3
Apan sa pagkakaron, sama sa gitudlo sa Manluluwas, makapadayon kita sa pagsalig.4
Akong nakat-unan nga ang pait, hapit dili maantus nga kasakit mahimong tam-is kon kamo moduol sa inyong Amahan sa Langit ug mangamuyo sa Iyang paghupay nga moabut pinaagi sa Iyang plano; sa Iyang Anak, si Jesukristo; ug sa Iyang Maghuhupay, ang Espiritu Santo.
Pagkanindot niini nga panalangin sa atong kinabuhi. Dili ba kini makalilisang kon dili kita mobati og hilabihang kasubo kon mamatay ang atong anak? Mapasalamaton ko sa akong Amahan sa Langit nga nagtugot kanato nga mahigugma sa hilabihan ug sa kahangturan. Mapasalamaton ko sa mahangturong pamilya. Mapasalamaton ko nga Iyang gipadayag sa makausa pa sa Iyang buhing mga propeta ang mahimayaong plano sa katubsanan.
Hinumdumi samtang mitambong kamo sa lubong sa inyong minahal, ang inyong gibati samtang mibiya kamo sa sementeryo ug milingi nianang nag-inusarang lungon—maghunahuna sa kasakit sa inyong dughan.
Ako mopamatuod nga tungod Niya, gani ang atong Manluluwas nga si Jesukristo, kadtong mga pagbati sa kasubo, pag-inusara, ug kawalay paglaum usa ka adlaw pagatuhopon sa hingpit nga kalipay. Ako mopamatuod nga kita makasalig Kaniya ug sa dihang Siya miingon:
“Dili ko kamo pagabiyaan nga daw mga ilo: Ako mobalik ra kaninyo.
“Hamubo na lang ang panahon, ug unya ang kalibutan dili na makakita kanako; apan kamo makakita ra unya kanako: tungod kay Ako buhi, kamo usab mabuhi.”5
Ako mopamatuod nga, sama sa gipahayag sa Isangyaw ang Akong Ebanghelyo, “samtang kita mosalig sa Pag-ula ni Jesukristo, Siya makatabang kanato nga makalahutay sa atong mga pagsulay, mga sakit-sakit, ug mga sakit. Mahimong mapuno kita sa tumang kalipay, kalinaw, ug kahupayan. Ang tanang dili makiangayon kabahin sa kinabuhi mahimong mapahusto pinaagi sa Pag-ula ni Jesukristo.”6
Ako mopamatuod nga nianang mahimayaong buntag sa Unang Pagkabanhaw, ang inyo ug akong mga minahal mobangon sa lubnganan sama sa gisaad sa Ginoo Mismo ug makabaton kita og hingpit nga kalipay. Tungod kay Siya buhi, sila ug kita usab mabuhi. Sa pangalan ni Jesukristo, amen.
Show References
-
1. Moroni 8:10–12.
-
2. Mga Pagtulun-an sa mga Presidente sa Simbahan: Joseph Smith (2007), 209.
-
-
4. Tan-awa sa Juan 16:33.
-
5. Juan 14:18–19.
-
6. Isangyaw ang Akong Ebanghelyo: Usa ka Giya sa Misyonaryo nga Pangalagad (2004), 61.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text: 1Ug misulod siya pag-usab sa sinagoga; ug didto may usa ka tawo, nga adunay usa ka kamot nga kuyos. 2Ug ilang gipaniiran siya kong pagaayohon ba niya kadto sa adlaw nga igpapahulay, aron ilang ikasumbong siya. 3Ug miingon siya sa tawo, nga may kamot nga kuyos: Tumindog ka sa taliwala. 4Ug siya miingon kanila: Uyon ba sa Kasugoan ang pagbuhat ug maayo kun ang pagbuhat ug dautan sa adlaw nga igpapahulay? Pagluwas sa kinabuhi kun pagpatay ba? Apan sila nanaghilum. 5Ug sa iyang natan-aw sila sa libut uban ang kaligutgut, nga nasubo tungod sa katig-a sa ilang kasingkasing, miingon siya sa tawo: Tuy-ora ang imong kamot. Ug iyang gituy-od, ug ang iyang kamot hing-ulian nga maayo sama sa una. 6Ug namahawa ang mga Fariseo ug gilayon nakigsabut sa mga Herodianhon batok kang Jesus kong unsaon nila ang paglaglag kaniya. 7Ug mipahawa si Jesus uban sa iyang mga tinon-an paingon ngadto sa dagat, ug misunod kaniya ang usa ka dakung panon sa mga katawohan gikan sa Galilea; ug gikan sa Judea, 8Ug gikan sa Jerusalem, ug gikan sa Idumea, ug didto sa unahan sa Jordan, ug sa mga dapit nga nagalibut sa Tiro ug sa Sidon, usa ka dakung panon sa katawohan, sa nakadungog sa tanan nga gibuhat niya, mingdugok kaniya. 9Ug nagsugo siya sa iyang mga tinon-an nga andaman siya ug usa ka sakayan tungod sa panon sa katawohan, aron siya dili nila mapiit. 10Kay giayo niya ang daghan, sa pagkaagi nga nagapiit kaniya ang tanan nga mga adunay sakit, aron sila makahikap kaniya. 11Ug ang mga espiritu nga mahugaw, sa pagkakita kaniya, nangatumba sa atubangan niya, ug nanagsinggit, nga nagaingon: Ikaw mao ang Anak sa Dios. 12Ug siya nagtugon gayud kanila nga dili nila igapaila siya. 13Ug mitungas siya sa bukid, ug iyang gitawag ngadto kaniya ang iyang mga nahimut-an, ug sila miduol kaniya. 14Ug gitudlo niya ang napulo ug duha aron sila makig-uban kaniya, ug aron iyang masugo sila sa pagwali. 15Ug sa pagbaton ug gahum sa pag-ayo sa mga sakit, ug sa paghingilin sa mga yawa. 16Ug si Simon, nga iyang ginganlan si Pedro; 17Ug si Jacobo, ang anak ni Zebedeo, ug si Juan, igsoon ni Jacobo; ang mga gipang-anggaan niya ug Boanerges, nga kong hubaron, mga anak sa dalugdog. 18Ug si Andres, ug si Felipe, ug si Bartolome, ug si Mateo, ug si Tomas, ug si Jacobo nga anak ni Alfeo, ug si Tadeo, ug si Simon, ang Canaanhon. 19Ug si Judas Iscariote, ang nagluib kaniya. Ug mingsulod siya sa balay. 20Ug midugok pag-usab ang panon sa katawohan, sa pagkaagi nga wala ngani sila makakaon bisan tinapay. 21Ug sa hingdunggan kini sa mga kaila niya nangadto sila sa pagdakup kaniya; kay nagaingon sila: Nabuang siya. 22Ug ang mga escriba nga gikan sa Jerusalem, nanag-ingon: Adunay beelzebub siya; ug: Tungod sa punoan sa mga yawa nagahingilin siya sa mga yawa. 23Ug iyang gitawag sila ngadto kaniya, ug iyang gisultihan sila sa mga sambingay: Unsaon paghimo ni satanas paghingilin kang satanas? 24Ug kong usa ka gingharian mabahin batok sa iyang kaugalingon, kadtong ginghariana dili arang makatindog. 25Ug kong ang usa ka balay mabahin batok sa iyang kaugalingon kadtong balaya dili arang makapadayon. 26Ug kong si satanas mitindog batok sa iyang kaugalingon ug nabahin, dili siya arang makapadayon, kondili may katapusan siya. 27Apan walay bisan kinsa nga makahimo sa pagsulod sa balay sa kusgan, sa pag-agaw sa iyang mga butang, kong dili gapuson usa niya ang kusgan, ug unya agawon niya ang iyang balay. 28Sa pagkamatuod nagaingon ako kaninyo nga pagapasayloon ang mga anak sa mga tawo sa tanang mga sala nila, ug sa tanan nga mga pasipala nga igapasipala nila; 29Apan bisan kinsa nga magapasipala sa Espiritu Santo, dili gayud mapasaylo, kondili nga mahinukman siya sa silot sa sala nga walay katapusan. 30Kay nanag-ingon sila: Siya adunay usa ka espiritu nga mahugaw. 31Ug ming-abut ang iyang mga igsoon ug ang iyang inahan, ug sa nagatindog sila sa gawas, gipatawag siya nila. 32Ug usa ka panon sa katawohan nagaalirong kaniya, ug sila nag-ingon kaniya: Ania karon, ang imong inahan ug ang imong mga igsoon atua sa gawas, nagapangita kanimo. 33Ug siya mitubag kanila, nga nagaingon: Kinsa ba ang akong inahan, ug akong mga igsoon? 34Ug sa mitan-aw siya sa mga nanag-alirong kaniya, miingon: Tan-awa, ang akong inahan ug ang akong mga igsoon. 35Kay bisan kinsa nga nagabuhat sa kabubut-on sa Dios, siya mao ang akong igsoon nga lalake; ug ang akong igsoon nga babaye, ug ang akong inahan.


text:
Lalawigan (Pilipinas)
Ang lalawigan usa ka yunit sa lokal nga pangagamhanan sa Pilipinas. May 79 ka lalawigan sa nasod. Ang matag lalawigan gitibuok sa mga dakbayan ug mga lungsod. Ang Rehiyon sa Nasodnong Kapital, nga naglakip sa kapital nga dakbayan (Dakbayan sa Manila), wala giorganisa ngadto sa mga lalawigan.
Ang mga lalawigan gipundok ngadto sa 17 ka mga rehiyon base sa heyograpikal, kultural, ug etnolohikal nga mga karakteristik. Ang napulog upat ning maong mga rehiyon gihatag numero sumala sa ilang pagkasunod-sunod gikan sa amihanang bahin sa nasod ngadto sa habagatan. Ang tulo nga walay numero mao ang Rehiyon sa Nasodnong Kapital, Administratibong Rehiyon sa Kordilyera, ug ang Awtonomong Rehiyon sa Muslim Mindanao.
Alang sa katuyoan sa representasyon sa Kongreso, ang lalawigan nabahin ngadto sa mga distrito kongresiyonal. Ang matag dakbayan ug lungsod nahisakop sa usa ning maong mga distrito. Ang usa ka kongresman morepresentar sa iyang distrito didto sa Ubos nga Balay-Balaoranan.
Mga sulod
Kagamhanan sa lalawigan[usba | edit source]
Ang kagamhanan sa lalawigan may mga sangang ehekutibo ug lehislatibo. Ang mga korte sa usa ka lalawigan adto manubag sa Korte Suprema ug dili sa lalawigan mismo.
Ehekutibo[usba | edit source]
Ang kagamhanan sa lalawigan gipamunoan sa gobernador. Ubos sa gobernador anaa ang lain-laing departamento sa lalawigan.
Ang gobernador pilion alang sa termino nga mokabat og tulo ka tuig. Ang usa ka tawo mahimong mapili nga gobernador sulod lamang sa tulo ka sunod-sunod nga higayon.
Ang ehekutibong sanga sa kagamhanan sa lalawigan may koordinasyon sa Pamuno Nasod sa Republika pinaagi sa nasodnong Departamento sa Interyor ug Lokal nga Pangagamhanan.
Lehislatibo[usba | edit source]
Ang matag distrito kongresiyonal sa lalawigan may duha ka representante sa hunta probinsiyal. Ang hunta probinsiyal may ex-officio usab nga mga miyembro: ang pamuno sa Asosasyon sa mga Kapitan sa Baranggay, ang pamuno sa lalawigan sa Liga sa mga Konsehal sa Pilipinas, ug ang pamuno sa Pederasyon sa mga Konseho sa Kabatan-onan.
Ang mga representante gikan sa matag distrito botaran sa mga botante sa lalawigan, samtang ang mga miyembrong ex-officio pinaagi sa ilang kaugaling mga organisasyon.
Mga ngalan sa lalawigan[usba | edit source]
Daghan sa mga lalawigan ginganlan base sa mga heyograpikong karakteristik sama sa mga sapa ug mga pulo, samtang may pipila usab nga gingalan alang sa mga tawo o indibiduwal.
- Etnikong mga grupo: Apayao, Ifugao, Kalinga, Maguindanao, Negros, Zambales
- Pamuno Nasod sa Pilipinas: Quirino, Quezon
- Mga bayani sa Pilipinas: Rizal, Sultan Kudarat
- Mga iladong tawo: Aurora, Isabela
- Mga sapa: Agusan, Aklan, Iloilo, Pampanga, Tarlac
- Mga lanaw: Laguna, Lanao
- Uban pang porma sa tubig: Albay, Ilocos
- Mga pulo: Basilan, Batanes, Biliran, Bohol, Catanduanes, Cebu, Guimaras Leyte, Masbate, Negros, Romblon, Samar, Siquijor
- Mga peninsula: Bataan, Cavite, Zamboanga
- Uban pang porma sa yuta: Mountain Province
- Prominenteng mga dakbayan ug mga lungsod sa lalawigan: Batangas, Cavite, Cotabato, Zamboanga
- Mga rehiyon sa Espanya: Nueva Ecija, Nueva Vizcaya
- Mga ngalan sa tanom ug mananap: Antique (gikan sa mga pulang hulmigas nga ang lokal nga ngalan lantik-lantik), Batangas, Bulacan, Pangasinan
May mga lalawigan usab nga may Kinatsila o Iningles nga direksiyon sa ilang ngalan: Negros Occidental ug Negros Oriental, Northern Leyte ug Southern Leyte.
Talaan sa mga lalawigan sa Pilipinas[usba | edit source]
Pahibalo 1: Niadtong Pebrero 20, 1995, milusot ang usa ka balaodon nga nagbuak sa Isabela ngadto sa Isabela del Norte ug Isabela del Sur, apan ang maong pagbahin wala gayod mahitabo. Pahibalo 2: Niadtong Enero 3, 1986, natibuok ang Negros del Norte gikan sa Negros Occidental. Ang pagkahimo niini gideklarang dili pinasubay sa konstitusyon niadtong Hulyo 11, 1986, ug kini giwagtang pagka Agosto 18, 1986.
Tan-awa usab[usba | edit source]
- Talaan sa mga lalawigan sa Pilipinas
- Selyo sa mga lalawigan sa Pilipinas
- ISO 3166-2:PH
Mga reperensiya[usba | edit source]
- (Iningles) Philippine Standard Geographic Code Interactive, Nasodnong Hunta sa Koordinasyon sa Estadistika
- (Iningles) Total Population, Number of Households, Average Household Size, Population Growth Rate and Population Density by Region, Province and Highly Urbanized City: as of May 1, 2000, Census 2000 Final Counts, Nasodnong Opisina sa Estadistika, Republika sa Pilipinas
- (Iningles) The Local Government Code of the Philippines, Departamento sa Interyor ug Lokal nga Pangagamhanan, Republika sa Pilipinas
- (Iningles) Government system based on US and Spanish models under review, Andrew Stevens, Local government in The Philippines (Lokal nga Pangagamhanan sa Pilipinas), City Mayors
Mga sumpay sa gawas[usba | edit source]
- (Iningles) League of Provinces of the Philippines
- (Iningles) Flags of the World - Philippines Provincial Flags


text: Ang Uruguay (opisyal: Republikang Oriental sa Uruguay o ang Republika sa Sidlakan sa Sapang Uruguay; sa Kinatsila: República Oriental del Uruguay;) maoy usa ka nasod sa habagatang-sidlakang bahin sa Habagatang Amerika. Kaniadto nailhan kini isip "Suisa sa Amerika". Nasod kini sa 3.3 ka milyon nga tawo, nga 1.7 ka milyon nagpuyo sa Montevideo, ang iyang kapital. Argentina ang utlanan niini sa surweste latas sa Sapang Uruguay ug sa Estwaryo sa Sapa de la Plata ug ang Brasil sa norte. Sa sur-este sa nasodmao ang Kadagatang Atlantiko.


text:
Ang pagkamaaghup wala magpasabut og kahuyang, apan nagpasabut kini nga molihok uban sa kaayo ug kamabination.
Si Mormon mitudlo nga ang tawo “dili makabaton sa hugot nga pagtuo ug paglaum, gawas nga siya magmaaghup, ug magmapainubsanon sa kasingkasing.”1 Midugang siya nga kon wala kana nga mga hiyas, “ang hugot nga pagtuo ug paglaum kawang, kay walay madawat sa atubangan sa Dios, gawas sa maaghup ug mapainubsanon sa kasingkasing.”2
Ang kaaghup mao ang kinaiya niadtong “matinahuron sa Dios, matarung, mapainubsanon, matudloan, ug mapailubon ubos sa pag-antus.”3 Kadtong aduna niini nga hiyas andam nga mosunod ni Jesukristo, ug ang ilang kinaiya kalma, manunuton, matugtanon, ug masulundon.
Si Apostol Pablo mitudlo nga ang kaaghup mao ang bunga sa Espiritu.4 Busa sayon kining maangkon kon kita “nangabuhi diha sa Espiritu.”5 Ug sa pagkinabuhi diha sa Espiritu, ang atong paagi sa pagpakabuhi mopakita og katarung atubangan sa Ginoo.
Sa atong pagdala sa ngalan ni Kristo, gilauman nga maningkamot kita sa pagsunod sa Iyang mga kinaiya ug pag-usab sa atong kinaiya aron mahimong sama Niya matag adlaw. Ang Manluluwas, nag-awhag sa iyang mga disipulo, miingon, “Busa kamo kinahanglan magmahingpit, ingon nga hingpit ang inyong Amahan nga langitnon.”6 Kon kita “moduol kang Kristo, … molimud sa [atong kaugalingon] sa tanan nga dili diosnon; … ug mohigugma sa Dios,” nan pinaagi sa grasya ni Kristo moabut ang adlaw nga kita mahimo nga hingpit diha Kaniya.7
“Ang mga hiyas nga sama kang Kristo mga gasa gikan sa Dios. [Kini nga mga hiyas] moabut kon [atong] gigamit ang [atong] kabubut-on sa matarung nga paagi. …Uban sa usa ka tinguha sa pagpahimuot sa Dios, [atong] ilhon ang [atong] mga kahuyang ug magmaandamon ug matinguhaon nga molambo.”8
Ang kaaghup mahinungdanon aron kita mahimong sama kang Kristo. Kon wala kini dili nato mapalambo ang ubang importanting mga hiyas. Ang pagkamaaghup wala magpasabut nga kahuyang, apan nagpasabut kini nga molihok uban sa kaayo ug kamabination, mopakita og kalig-on, kakalma, paghatag og bili sa kaugalingon, ug pagpugong.
Ang kaaghup ang usa sa abundang kinaiya sa kinabuhi sa Manluluwas. Siya mismo mitudlo sa Iyang mga disipulo, “Pagtuon kamo gikan kanako; kay ako maaghup ug mapaubsanon sa kasingkasing.”9
Bulahan kita nga natawo nga duna niini nga liso sa kaaghup sa atong kasingkasing. Kinahanglan nga kita makasabut nga dili mahimo ang pagpatubo ug pagpadako niana nga liso sa usa lang ka pagpamilok apan sa hinay-hinay. Si Kristo mihangyo kanato sa “pagpas-an sa [atong] krus matag adlaw,”10 nagpasabut nga kinahanglan kini kanunay ang focus ug tinguha.
Si Presidente Lorenzo Snow, ang ikalimang propeta sa atong dispensasyon, mitudlo, “Atong katungdanan nga maningkamot nga mahimong hingpit, … molambo matag adlaw, ug molingi sa atong giagian sa miaging semana ug mohimo og mas maayo niining semanaha; mohimo og mas maayo karon kay sa gahapon.”11 Busa ang unang lakang sa pagkamaaghup ang pagpalambo matag adlaw. Matag adlaw maningkamot kita nga mahimong mas maayo kay sa miagi samtang nagpadayon kita niini nga proseso.
Si Presidente Snow midugang:
“Kita adunay atong ginagmay nga mga kabuang ug atong mga kahuyang; kinahanglang maningkamot kita sa pagbuntog niini sa pinakadali nga panahon, ug … kinahanglang [ikulit] kini nga pagbati diha sa kasingkasing sa atong mga anak … aron makat-on sila sa [paglihok] sa saktong paagi sa Iyang atubangan sa tanang kahimtang.
“Kon ang bana makapuyo uban sa iyang asawa sa usa ka adlaw nga walay panagbingkil o dili motratar ni bisan kinsa sa dili mabinationg paagi o dili makapasakit sa Espiritu sa Dios … ; hingpit pa gihapon siya. Dayon pasulaya nga mahimong sama niana pagkasunod adlaw. Apan kon pananglit mapakyas siya sa sunod adlaw nga pagsulay, dili kana rason nga dili siya molampus sa paghimo niana sa ikatulong adlaw.”12
Sa atong pasalig nga magmaunungon ug magpadayon, ang Ginoo mohatag kanato nianang dili nato maangkon tungod sa atong pagkadili hingpit ug tawhanong kahuyang.
Ang laing importanting lakang aron mahimong maaghup mao ang pagkat-on sa pagpugong sa atong kasuko. Tungod kay ang kinaiyanhon nga tawo anaa man kanato ug kita nagpuyo sa kalibutan nga puno sa pagpamugos, ang pagpugong sa atong kasuko ang usa sa mga hagit sa atong kinabuhi. Hunahunaa og kadiyot kon unsay imong reaksyon kon ang usa ka tawo dili motuman sa imong gusto sa higayon nga ipahimo nimo kini. Unsa kaha kon ang mga tawo mosupak sa imong mga ideya, bisan kon sigurado gyud ka nga kini ang tukmang solusyon sa usa ka problema? Unsa ang imong itubag kon dunay tawo nga nakapasilo nimo, nanaway sa imong paningkamot, o dili lang mabination kay gisaput siya? Niining higayuna ug sa ubang lisud nga sitwasyon, magkat-on kita sa pagpugong sa atong kasuko ug ipahayag ang atong pagbati uban sa kamapailubon ug malumong pag-awhag. Kini ang labing importante diha sa sulod sa atong panimalay ug sa atong mahangturong mga kompanyon. Sa 31 ka tuig nga naminyo ko sa akong minahal, kanunay siya nga mohatag nako og malumo nga pahinumdom bahin niini kon mag-atubang mi og hagit sa kinabuhi.
Uban sa mga instruksyon nga makita sa iyang Ikaduhang Sulat ngadto ni Timoteo, si Apostol Pablo miingon:
“Ug ang ulipon sa Ginoo kinahanglan dili palaaway; kondili maaghup ngadto sa tanan, andam sa pagtudlo, mainantuson,
“Uban sa kalumo kinahanglan iyang pagamaymayan ang mga magasupak kaniya; kay tingali baya itugot ra sa Dios nga sila managhinulsol ug mahisangko sa pagpakaila sa kamatuoran;
“Ug sila makaikyas gikan sa bitik.”13
Sa pagpugong sa atong mga reaksyon, sa pagkakalma ug pagkamalumo, ug paglikay sa panagbingkil, mahimo na kitang angayan sa gasa sa kaaghup. Si President Henry B. Eyring kausa miingon, “Kon kita uban sa pagtuo mopugong sa atong kapungot ug wad-on ang garbo, pamatud-an kini sa Espiritu Santo, ug masiguro ang sagradong mga saad ug mga pakigsaad.”14
Ang laing lakang aron makabaton og kaaghup mao ang pagpaubos. Ang Ginoo mitudlo ni Thomas B. Marsh pinaagi ni Propeta Joseph Smith, nag-ingon, “Magpaubos ka; ug ang Ginoo nga imong Dios moagak kanimo pinaagi sa kamot, ug mohatag kanimo og tubag sa imong mga pag-ampo.”15
Nagtuo ko, mga kaigsoonan, nga kadto lang mga mapainubsanon ang makaila ug makasabut sa mga tubag sa Ginoo sa ilang pag-ampo. Ang mapainubsanon matudloan, moangkon nga nagsalig gayud sila sa Dios ug nagtinguha nga mopaubos sa Iyang kabubut-on. Ang mapainubsanon malumo ug makaimpluwensya sa uban sa paghimo sa ingon. Ang saad sa Dios sa mga mapainubsanon mao nga Siya moagak kanila. Nagtuo gyud ko nga malikayan nato ang mga pagtipas ug mga kagul-anan sa atong kinabuhi kon naglakaw kita uban sa Ginoo.
Usa sa labing nindot nga ehemplo sa kaaghup nga akong nahibaloan mao si Brother Moses Mahlangu. Ang iyang pagkakabig nagsugod pagka-1964, dihang nakadawat siya og kopya sa Basahon ni Mormon Natandog siya dihang iyang gibasa kining basahon, apan mga sayo sa‘70 na dihang iyang nakita ang Simbahan sa LDS didto sa Johannesburg, South Africa, samtang naglakaw siya sa dalan. Si Brother Mahlangu naintriga ug misulod sa building aron makat-on pa bahin sa Simbahan. Mabination siyang gisultihan nga dili siya mahimong motambong sa mga service o mabunyagan tungod kay ang balaod sa nasud nianang panahona dili motugot niini.
Si Brother Mahlangu midawat sa desisyon uban sa kaaghup, pagpaubos, ug walay pagsupak, apan padayon siya nga dunay tinguha nga makat-on pa sa Simbahan. Mihangyo siya sa mga lider sa Simbahan kon pwede ba nilang ablihan ang usa sa mga bintana sa meetinghouse atol sa mga miting sa Dominggo aron molingkod siya sa gawas ug maminaw sa mga service. Sa pipila ka mga tuig, ang pamilya ni Brother Mahlangu ug mga higala motambong kanunay sa simbahan “sa may bintana” Usa ka adlaw pagka-1980 giingnan sila nga makatambong na sila sa simbahan ug mabunyagan usab. Pagkamahimayaon nga adlaw kadto alang kang Brother Mahlangu.
Wala madugay ang Simbahan nag-organisar og branch sa iyang kasilinganan sa Soweto. Nahimo lamang kini tungod sa determinasyon, kaisug, ug kamatinud-anon sa mga tawo sama ni Brother Mahlangu kinsa nagpabiling matinud-anon sulod sa katuigan ubos sa lisud nga mga kahimtang.
Usa sa mga higala ni Brother Mahlangu, nga mipasakop sa Simbahan sa samang higayon, miasoy niini nga istorya ngari nako dihang mibisita ko sa Soweto stake. Human sa among panagsultihanay, gigakos ko niya Nianang higayuna, mga kaigsoonan, gibati nako nga daw giliyokan ko sa mahigugmaong mga bukton sa Manluluwas. Ang kaaghup makita sa mga mata niining buotan nga brother. Uban sa kasingkasing nga puno sa kaayo ug pasalamat, mihangyo siya kon pwede ba nakong sultihan si Presidente Thomas S. Monson unsa ka dako ang iyang pasalamat ug panalangin ug sa uban pa tungod sa tinuod nga ebanghelyo sa ilang kinabuhi. Ang ehemplo sa kaaghup ni Brother Mahlangu ug sa iyang higala nakaimpluwensya gayud og daghang kinabuhi—ilabi na kanako.
Mga kaigsoonan, nagtuo ko nga ang Manluluwas nga si Jesukristo ang pinaka-ehemplo sa kaaghup. Bisan atol sa katapusang mga gutlo sa Iyang mortal nga kinabuhi, nga giakusahan sa dili makiangayong paagi ug gipanghimaraut, mipas-an sa Iyang krus paingon sa Golgota, gibugalbugalan ug gitunglo sa Iyang mga kaaway, gibiyaan sa daghan nga nakaila Niya ug nakasaksi sa Iyang mga milagro, gilansang Siya sa krus.
Bisan human sa grabeng pag-antus, ang Ginoo miduol sa Iyang Amahan ug namulong gikan sa kinahiladman sa Iyang maaghup ug mapaubsanong kasingkasing: “Amahan, pasayloa sila; kay wala sila makasabut sa ilang ginabuhat.”16 Si Kristo nakasinati og grabeng pisikal ug espiritwal nga pag-antus, naghatag nato og oportunidad sa pag-usab sa atong espirituhanong kinaiya ug magmaaghup sama Niya.
Ako mopamatuod nga si Jesukristo ang atong Manluluwas. Ako mopamatuod kaninyo nga, salamat sa Iyang gugma, nahimong posible ang pag-usab. Nahimong posible ang pagbiya sa atong mga kahuyang. Nahimong posible ang pagsalikway sa dautang mga impluwensya sa atong kinabuhi, pagpugong sa atong kasuko, pagkamaaghup, ug pagpalambo sa mga kinaiya sa atong Manluluwas. Gipakita Niya kanato ang paagi. Mihatag Siya nato og hingpit nga ehemplo ug mimando sa matag usa kanato nga magmahimong sama Niya. Ang Iyang pagdapit nato mao ang pagsunod Kaniya, mosunod sa Iyang ehemplo, ug magmahimong sama Kaniya. Niining mga kamatuoran ako mopamatuod diha sa Iyang sagradong ngalan, nga mao si Jesukristo, amen.
Show References
-
1. Moroni 7:43.
-
2. Moroni 7:44.
-
3. Giya ngadto sa mga Kasulatan, “Maaghup, Pagkamaaghup;” scriptures.lds.org.
-
4. Tan-awa sa Mga Taga-Galacia 5:22–23.
-
-
6. Mateo 5:48.
-
7. Moroni 10:32.
-
8. Isangyaw ang Akong Ebanghelyo: Usa ka Giya sa Misyonaryo nga Pangalagad (2004), 140.
-
9. Mateo 11:29.
-
10. Lucas 9:23.
-
11. Lorenzo Snow, sa Conference Report, Abr. 1898, 13.
-
12. Mga Pagtulun-an sa mga Presidente sa Simbahan: Lorenzo Snow (2012), 118.
-
13. 2 Timoteo 2:24–26.
-
14. Henry B. Eyring, “Mga Pamilya ubos sa Pakigsaad,” Liahona, Mayo 2012, 65.
-
-
16. Lucas 23:34.


text:
Kapitulo 5
Si Nephi ug si Lehi mihalad sa ilang mga kaugalingon ngadto sa pagsangyaw—Ang ilang mga ngalan nagdapit kanila sa pagsubay sa ilang mga kinabuhi sunod sa ilang mga katigulangan—Si Kristo motubos niadto kinsa maghinulsol—Si Nephi ug si Lehi nakahimo og daghan nga mga kinabig ug nabilanggo, ug ang kalayo miliyok kanila—Usa ka panganod sa kangitngit mitabon sa tulo ka gatus nga mga katawhan—Ang yuta nauyog, ug usa ka tingog misugo sa mga tawo nga maghinulsol—Si Nephi ug si Lehi nakigsulti uban sa mga anghel, ug ang pundok sa mga katawhan giliyokan sa kalayo. Mga 30 b.c.
1 Ug nahinabo nga niining mao nga tuig, tan-awa, si Nephi mitugyan sa hukmanan ngadto sa usa ka tawo kansang ngalan mao si Cezoram.
2 Kay ingon nga ang ilang mga balaod ug ang ilang mga panggamhanan natukod pinaagi sa tingog sa mga katawhan, ug sila kinsa mipili sa dautan labaw pa nga daghan kay kanila kinsa mipili sa maayo, busa sila nagkahinog na alang sa kalaglagan, kay ang mga balaod nahimo nga dili makiangayon.
3 Oo, ug kini dili mao ang tanan; sila mga tikig og liog nga mga katawhan, hangtud nga sila dili na kamandoan pinaagi sa balaod ni sa kaangayan, gawas kini ngadto sa ilang kalaglagan.
4 Ug nahinabo nga si Nephi naluya tungod sa ilang kadautan; ug siya mitugyan sa hukmanan, ug siya midawat niini diha kaniya sa pagsangyaw sa pulong sa Dios sa tanan nga nahibilin sa iyang mga adlaw, ug ang iyang igsoon nga lalaki nga si Lehi usab, sa tanan nga nahibilin sa iyang mga adlaw;
5 Kay sila nahinumdom sa mga pulong nga ang ilang amahan si Helaman namulong ngadto kanila. Ug kini mao ang mga pulong nga siya namulong:
6 Tan-awa, akong mga anak, ako nagtinguha nga kamo kinahanglan mahinumdom sa paghupot sa mga sugo sa Dios; ug ako manghinaut nga kamo mopahayag ngadto sa mga katawhan niini nga mga pulong. Tan-awa, ako mihatag nganha kaninyo sa mga ngalan sa atong unang mga ginikanan kinsa miabut gikan sa yuta sa Jerusalem; ug kini ako mibuhat nga sa panahon nga kamo mahinumdom sa inyong mga ngalan kamo mahinumdom kanila; ug sa panahon nga kamo mahinumdom kanila kamo mahinumdom sa ilang mga buhat; ug kon kamo mahinumdom sa ilang mga buhat kamo masayud giunsa kini pagsulti, ug usab pagsulat, nga sila mga maayo.
7 Busa, akong anak nga mga lalaki, ako manghinaut nga kamo magbuhat niana nga maayo, nga kini ikasulti alang kaninyo ug usab ikasulat, bisan ingon nga kini gikasulti ug gikasulat kabahin kanila.
8 Ug karon akong anak nga mga lalaki; tan-awa ako adunay labaw nga ingon nga tinguha gikan kaninyo, unsa nga tinguha mao, nga kamo dili magbuhat niini nga mga butang nga kamo makapanghambog, apan nga kamo magbuhat niini nga mga butang aron sa pagtipig alang sa inyong mga kaugalingon og usa ka bahandi didto sa langit, oo, diin walay katapusan, ug nga dili molubad; oo, nga kamo makaangkon niana nga bililhon nga gasa sa kinabuhi nga dayon, diin kita adunay katarungan nga magdahum nga gihatag ngadto sa atong mga amahan.
9 O hinumdumi, hinumdumi, akong anak nga mga lalaki; ang mga pulong nga gipamulong ni Hari Benjamin ngadto sa iyang mga katawhan; oo, hinumdumi nga walay lain nga paagi ni mga pamaagi diin ang tawo maluwas, lamang pinaagi sa matubsanon nga dugo ni Jesukristo, kinsa moanhi; oo, hinumdumi nga siya moabut aron sa pagtubos sa kalibutan.
10 Ug hinumdumi usab ang mga pulong nga gipamulong ni Amulek ngadto ni Zeezrom, didto sa dakbayan sa Ammonihah; kay siya miingon ngadto kaniya nga ang Ginoo sa pagkatinuod moabut aron sa pagtubos sa iyang mga katawhan, apan siya dili moabut aron sa pagtubos kanila sa ilang mga sala, apan aron sa pagtubos kanila gikan sa ilang mga sala.
11 Ug siya adunay gahum nga gihatag ngadto kaniya gikan sa Amahan aron sa pagtubos kanila gikan sa ilang mga sala tungod sa paghinulsol; busa siya mipadala sa iyang mga anghel sa pagpahayag sa maayo nga mga balita sa mga kinahanglanon sa paghinulsol, nga nagdala ngadto sa gahum sa Manunubos, ngadto sa kaluwasan sa ilang mga kalag.
12 Ug karon, akong mga anak, hinumdumi, hinumdumi nga kini diha sa lig-on nga sukaranan sa atong Manunubos kinsa mao si Kristo, ang anak sa Dios, nga kamo kinahanglan gayud motukod sa inyong tukuranan; nga sa panahon nga ang yawa mopadala sa iyang mapintas nga mga hangin, oo, ang iyang mga panâ diha sa alimpulos, oo, sa diha nga ang tanan niya nga ulan nga yelo ug ang iyang mapintas nga unos mohampak diha kaninyo, kini walay gahum ibabaw kaninyo sa pagbitad kaninyo ngadto sa bung-aw sa pagkauyamot ug walay katapusan nga pagkaalaot, tungod sa lig-on nga sukaranan diin kamo natukod nga mao ang tinuod nga tukuranan, usa ka tukuranan diin kon ang mga tawo magtukod dili sila mapukan.
13 Ug nahinabo nga kini mao ang mga pulong nga gitudlo ni Helaman ngadto sa iyang anak nga mga lalaki; oo, siya nagtudlo kanila sa daghan nga mga butang nga wala masulat, ug usab sa daghan nga mga butang nga nahisulat na.
14 Ug sila nahinumdom sa iyang mga pulong; ug busa sila nanglakaw, naghupot sa mga sugo sa Dios, sa pagtudlo sa pulong sa Dios diha sa tanan nga mga katawhan ni Nephi, nagsugod sa dakbayan sa Bountiful;
15 Ug sukad dinhi ngadto sa dakbayan sa Gid ug gikan sa dakbayan sa Gid ngadto sa dakbayan sa Mulek;
16 Ug bisan gikan sa usa ka dakbayan ngadto sa lain, hangtud nga sila nakaadto taliwala sa tanan nga mga katawhan ni Nephi kinsa anaa sa yuta sa habagatan nga bahin; ug gikan didto ngadto sa yuta sa Zarahemla, taliwala sa mga Lamanite.
17 Ug nahinabo nga sila nagsangyaw uban sa dako nga gahum hangtud nga sila milibug sa daghan niadto nga mga masupilon kinsa mibiya gikan sa mga Nephite, hangtud nga sila miduol ug mikumpisal sa ilang mga sala ug nabunyagan ngadto sa paghinulsol, ug diha-diha mibalik ngadto sa mga Nephite aron sa pagpaningkamot sa pag-alim ngadto kanila sa mga kasaypanan nga ilang nahimo.
18 Ug nahinabo nga si Nephi ug si Lehi nagsangyaw ngadto sa mga Lamanite uban sa dako nga gahum ug pagtugot, kay sila adunay gahum ug pagtugot nga gihatag ngadto kanila nga sila unta makapamulong, ug sila usab aduna sa unsay gikinahanglan nga ilang ipamulong nga gihatag ngadto kanila—
19 Busa, sila namulong ngadto sa dako nga katingala sa mga Lamanite, ngadto sa pagkabig kanila, hangtud nga dihay walo ka libo ka mga Lamanite kinsa diha libut sa yuta sa Zarahemla nga gibunyagan ngadto sa paghinulsol, ug napakita ang pagkadautan sa mga tradisyon sa ilang mga amahan.
20 Ug nahinabo nga si Nephi ug si Lehi mipadayon gikan dinhi sa pag-adto ngadto sa yuta sa Nephi.
21 Ug nahinabo nga sila gidakop sa mga kasundalohan sa mga Lamanite ug gibalhug sa bilanggoan; oo, gani sa sama nga bilanggoan diin si Ammon ug ang iyang mga kaigsoonan gibalhug pinaagi sa mga sulugoon ni Limhi.
22 Ug human sila gibalhug sa bilanggoan sulod sa daghan nga mga adlaw nga walay pagkaon, tan-awa, sila nangadto sa bilanggoan sa pagkuha kanila nga sila mopatay kanila.
23 Ug nahinabo nga si Nephi ug si Lehi giliyokan sa ingon og kalayo, gani hangtud nga sila wala mangahas sa pagbakyaw sa ilang mga kamot ngadto kanila tungod sa kahadlok nga tingali unya sila masunog. Bisan pa niana, si Nephi ug si Lehi wala masunog; ug sila nagtindog sa taliwala sa kalayo ug wala masunog.
24 Ug sa diha nga sila nakakita nga sila giliyokan uban sa usa ka dako nga gilis sa kalayo, ug nga kini wala makasunog kanila, ang ilang mga kasingkasing nakabaton og kaisug.
25 Kay sila nakakita nga ang mga Lamanite wala mangahas sa pagbakyaw sa ilang mga kamot nganha kanila; ni mangahas sila sa pagpaduol ngadto kanila, apan nagbarug ingon nga sila naamang uban sa katingala.
26 Ug nahinabo nga si Nephi ug si Lehi mibarug ug misugod sa pagpamulong ngadto kanila, nag-ingon, ayaw kahadlok, kay tan-awa, ang Dios mao ang nagpakita nganha kaninyo niini nga kahibulongan nga butang, diin gipakita ngadto kanila nga kamo dili makabakyaw sa inyong mga kamot ngari kanamo sa pagpatay kanamo.
27 Ug tan-awa, human sila makasulti niini nga mga pulong, ang yuta nauyog sa hilabihan, ug ang mga bongbong sa bilanggoan nauyog ingon og sila hapit na matumba sa yuta; apan tan-awa, sila wala matumba. Ug tan-awa, sila nga anaa sa bilanggoan mga Lamanite ug mga Nephite kinsa mga masupilon.
28 Ug nahinabo nga sila gipandongan uban sa panganod nga mangitngit, ug usa ka makalilisang ug mahinuklugon nga kahadlok miabut diha kanila.
29 Ug nahinabo nga dihay miabut nga usa ka tingog ingon nga kini gikan sa ibabaw sa panganod nga mangitngit, nag-ingon: Paghinulsol kamo, paghinulsol kamo, ug ayaw pagtinguha sa paglaglag sa akong mga sulugoon kinsa Ako mipadala nganha kaninyo aron sa pagpahayag sa maayo nga mga balita.
30 Ug nahinabo nga sa diha nga sila nakadungog niini nga tingog ug nakaila nga kini dili usa ka tingog sa dugdog, ni kini usa ka tingog sa usa ka dako nga kaguliyang nga kasaba, apan tan-awa, usa kini ka hagawhaw nga tingog nga hingpit sa kalumo, ingon nga kini usa ka honghong, ug kini midulot bisan ngadto sa kinahiladman sa kalag—
31 Ug bisan pa sa kalumo sa tingog, tan-awa ang yuta miuyog sa hilabihan, ug ang mga bongbong sa bilanggoan nauyog pag-usab, ingon og kini hapit na matumba ngadto sa yuta; ug tan-awa ang panganod nga mangitngit nga mipandong kanila wala mawala—
32 Ug tan-awa ang tingog mibalik pag-usab nag-ingon: Paghinulsol kamo, paghinulsol kamo, kay ang gingharian sa langit duol na; ayaw pagtinguha sa paglaglag sa akong mga sulugoon. Ug nahinabo nga ang yuta nauyog pag-usab ug ang mga bongbong nauyog.
33 Ug usab sa ikatulo nga higayon ang tingog miabut pag-usab, ug namulong ngadto kanila sa kahibulongan nga mga pulong nga dili malitok sa tawo; ug ang mga bongbong nangurog pag-usab, ug ang yuta nauyog ingon nga kini hapit mabahin ngadto sa duha.
34 Ug nahinabo nga ang mga Lamanite dili makalayas tungod sa panganod nga mangitngit nga nagtabon kanila; oo, ug usab sila dili makalihok tungod sa kahadlok nga miabut nganha kanila.
35 Karon dihay usa taliwala kanila kinsa usa ka Nephite sa pagkatawo, kinsa sa makausa nahisakop sa simbahan sa Dios apan mibiya gikan kanila.
36 Ug nahinabo nga siya mitalikod, ug tan-awa siya nakakita taliwala sa panganod nga mangitngit sa mga nawong ni Nephi ug ni Lehi; ug tan-awa, sila misanag sa hilabihan, ingon og mga nawong sa mga anghel. Ug siya nakakita nga sila mihangad sa ilang mga mata ngadto sa langit; ug sila anaa sa kahimtang nga ingon og nagsulti ug nagpataas sa ilang mga tingog ngadto sa uban nga mga binuhat kinsa ilang nakita.
37 Ug nahinabo nga kini nga tawo misangyaw ngadto sa pundok sa mga katawhan nga unta sila molingi ug motan-aw. Ug tan-awa, dihay gahum nga gihatag ngadto kanila nga sila milingi ug mitan-aw; ug sila nakakita sa mga nawong ni Nephi ug ni Lehi.
38 Ug sila miingon ngadto sa tawo: Tan-awa, unsa ang gipasabut sa tanan niini nga mga butang, ug kinsa kini nga nakigsulti uban niini nga mga tawo
39 Karon ang ngalan sa tawo mao si Aminadab ug si Aminadab miingon ngadto kanila: Sila nakigsulti uban sa mga anghel sa Dios.
40 Ug nahinabo nga ang mga Lamanite miingon ngadto kaniya: Unsa ang atong buhaton, nga kini nga panganod nga mangitngit mahimo nga makuha gikan sa pagpandong kanato
41 Ug si Aminadab miingon ngadto kanila: Kamo kinahanglan gayud nga maghinulsol, ug mangamuyo ngadto sa tingog, gani hangtud nga kamo makabaton og hugot nga pagtuo diha kang Kristo kinsa gitudlo nganha kaninyo pinaagi ni Alma, ug ni Amulek, ug ni Zeezrom; ug sa panahon nga kamo mohimo niini ang panganod nga mangitngit pagakuhaon gikan sa pagpandong diha kaninyo.
42 Ug nahinabo nga silang tanan nagsugod sa pagpangamuyo ngadto sa tingog kaniya kinsa mao ang miuyog sa yuta; oo, sila nangamuyo bisan hangtud nga ang panganod nga mangitngit nawala.
43 Ug nahinabo nga sa diha nga sila mitan-aw sa ilang mga mata sa palibut, ug nakita nga ang panganod nga mangitngit nawala gikan sa pagpandong kanila, tan-awa, sila nakakita nga sila giliyokan, oo, matag kalag, pinaagi sa usa ka dako nga gilis sa kalayo.
44 Ug si Nephi ug si Lehi diha sa taliwala kanila; oo sila giliyokan; oo, sila ingon og anaa sa taliwala sa nagdilaab nga kalayo, gani kini wala makadaot kanila, ni kini makasunog sa mga bongbong sa bilanggoan; ug sila napuno sa hingpit nga kalipay nga dili ikapamulong ug puno sa himaya.
45 Ug tan-awa, ang Balaang Espiritu sa Dios mikunsad gikan sa langit, ug misulod ngadto sa ilang mga kasingkasing, ug sila napuno ingon og may kalayo, ug sila namulong ug kahibulongan nga mga pulong.
46 Ug nahinabo nga dihay miabut nga usa ka tingog ngadto kanila, oo, usa ka maanindot nga tingog, ingon kini og usa ka honghong, nag-ingon:
47 Ang kalinaw, ang kalinaw anaa kaninyo, tungod sa inyong hugot nga pagtuo sa akong Hinigugma Kaayo, kinsa gikan sa katukuran sa kalibutan.
48 Ug karon, sa diha nga sila nakadungog niini, sila mipunting sa ilang mga mata ingon og nagtan-aw diin ang tingog nagagikan; ug tan-awa, sila nakakita sa mga langit nga nabukas; ug ang mga anghel nanaog gikan sa langit ug nangalagad ngadto kanila.
49 Ug dihay mga tulo ka gatus ka mga kalag kinsa nakakita ug nakadungog niini nga mga butang, ug sila gihangyo sa pagpadayon sa paglakaw ug dili matingala ni sila magduha-duha.
50 Ug nahinabo nga sila milakaw ug nangalagad ngadto sa mga katawhan, nagpahayag libut sa tibuok nga mga rehiyon sa tanan nga mga butang nga sila nakadungog ug nakakita, hangtud nga ang labaw nga bahin sa mga Lamanite nadani pinaagi kanila, tungod sa ka dako sa mga kamatuoran nga sila nakadawat.
51 Ug kutob sa nadani mibutang sa ilang mga hinagiban sa gubat, ug usab sa ilang pagdumot ug sa mga tradisyon sa ilang mga amahan.
52 Ug nahinabo nga sila mitugyan ngadto sa mga Nephite sa mga yuta nga ilang gipanag-iya.


text:
Reggio Calabria (lalawigan)
Ang Lalawigan sa Reggio Calabria usa sa mga lalawigan sa rehiyon sa Calabria sa Italya. Ang ulohan sa lalawigan maoy ang dakbayan sa Reggio Calabria.
Gikan sa 2005, kini may langyab nga 3,183 ka km², ug ang tibuok nga katawhan sa lalawigan 565,866. Ang lalawigan may 97 ka comuni (kon usa ra: comune),[1].
Mga reperensya[usba | edit source]
Mga sumpay sa gawas[usba | edit source]
- (Initalyano) Opisyal nga websayt
- Province of Reggio Calabria (sa lain-lain nga pinulongan)
- Websayt sa Turismo sa Reggio Calabria


text: 1Mandian, nane-ma tang kalawigan ang padi ong ni Esteban ang ganing, "Matod ka kaman tang tanan ang narin?" 2Siminabat si Esteban, "Mga logod ig mga ginikanan, pama-yan mi tang yaningo. Ang dalayawen ig makagagaem ang Dios napaita asing tokaw ong yaten ang kamepet-mepetan ang si Abraham asing tanandia don ong Mesopotamia ba-lo tanandia limina-ted ong Haran. 3Ganing tang Dios ong ni Abraham, 'Magalina ong banoa mong narin, bo-wanan mo tang mga kaparintian mo, ig paninga ong banoang itoldoko ong nio.' 4Animan nagalin si Abraham ong banoa nang asi tang mga Caldeo ig napaning don ong Haran. Don napatay tang tatay na, ba-lo pa si Abraham pinapagalin tang Dios ig pinapaning ong banoang nang aggistaran ta mandian. 5Ang timpong asi, si Abraham indi sindolan tang Dios maski midio palad ang tanek ang makabig nang nandia. Piro nangako tang Dios ang i-dol na ong nandia ig ong mga inampo na, maski ong oras ang asi si Abraham anda pay ana na. 6Maning ta na tang inaning tang Dios, 'Ang mga inampo mo mamansistar ong domang logar ang belag ta sadiling banoa nira. Boaten tanira don ang mga torobolon, ig degdegen tanira tang mga taga don ong teled ta epat ang gatos ang takon. 7Piro silotano tang nasion ang magtorobolon ong nira. Pagatapos, mamagalin si tang mga inampo mo ong banoang asi, ig magbalik ong logar ang na, ig tarin tanira magto ong yen.' 8Ig para mademdeman ni Abraham tang pinangako tang Dios ong nandia, ang pagtori yay ang tandang ginamit tang Dios. Animan asing pinangana tang ana nang si Isaac, tinorian na tanandia ong pagkabot tang yawalong kaldaw. Ig maning ka don tang bindoat ni Isaac ong ana nang si Jacob. Ig ya ka tang bindoat ni Jacob ong tampolok may doroang ana nang lali, ang yay ang mga kamepet-mepetan ta." 9Ganing pa si Esteban, "Ang yaten ang mga kamepet-mepetan ang asi nangaibeg ong logod nirang si Jose. Animan pinabakal nira tanandia ig tanandia nagimong tatang torobolon don ong Ehipto. Piro tenged aroman na tang Dios, 10sinabangan tanandia ong tanan ang kaliwagan ang gapasaran na. Sindolan na ka tanandia ta kinata-wanan. Animan naliagan tanandia ni Faraon ang adi tang Ehipto, ig bindoat na tanandiang gobirnador ang mangolokolo ong Ehipto, ig ong tanan ang mga taw don ong palasio na. 11Mandian, nagkatinir ta tagletem ong bilog ang banoang Ehipto asta ong banoang Canaan, ig liniwagan ta mo-ya tang mga taw. Ang yaten ang mga kamepet-mepetan, anda rang pisan ay itaen nirang pamangan. 12Animan, asing mabalitan ni Jacob ang don ong Ehipto may pamangan, pinapaning na don tang mga ana na, ang yay ang mga kamepet-mepetan ta. 13Asing yadoa rang pagpaning nira don, nagpailala ra si Jose ong mga logod na, ig nata-wanan ka ni Faraon tang natetenged ong pamilia na. 14Dayon ang pinakomit ni Jose tang tatay nang si Jacob, ig ang tanan ang mga kaparintian na. Pitong polok may limang taw tanirang tanan. 15Animan si Jacob may ang mga kamepet-mepetan ta namampaning don ong Ehipto, ig don tanira namansistar asta nangapatay. 16Ang mga sinangoni nira ingkelan don ong Siquem ig don limbeng ong lebengan ang binakal ni Abraham ong mga inampo ni Hamor. 17"Asing galenget dang mainabo tang pinangako tang Dios ong ni Abraham, mintras gaboay mas pandoro pa tang mga kasimanoa ta don ong Ehipto. 18Asta ra lamang kiminabot tang kaldaw ang doma rang adi tang kakarong ong Ehipto, ang anday gata-wanan na natetenged ong ni Jose. 19Linoko tang ading narin tang mga kamepet-mepetan ta, ig dinegdeg na tanira. Pinoirsa na tanira ang ipanlek nira tang mga mamolang gege-ley agod mangapatay. 20Ong timpong asi, pinangana si Moises ig doro kasinlong mola. Inasikaso tanandia tang mga ginikanan na ong teled ta tolong bolan. 21Ig asing bino-wanan nira tanandia ong loa, sinagod tanandia tang anang babay tang Faraon, ig pinabael na ang midio sadiling ana na. 22Sinoldokan si Moises tang tanan ang kinata-wanan ong Ehipto, ig nagimo tanandiang doro kaosay ong pamitala ig ong tanan ang mga boat na." 23Ganing pa si Esteban, "Asing si Moises pagidad da ta koarinta anios, napagisip tanandiang mamisita ong mga kapario nang mga Israelita. 24Ig inita na don tang tata ong nira ang agsigbaken ta tatang taga Ehipto. Dayon ang sinabangan na tang kapario nang Israelita, ig bilang balet pinatay na tang taga Ehipto. 25Kalaom ni Moises, maintindian tang mga Israelita ang tanandia yay ang gamiten tang Dios ang maglibri ong nira ong mga kaliwagan ang gapasaran nira. Piro asi pala indi naintindian nira. 26Pagaramal may inita nang doroang Israelita ang pagsoayan, ig pinrosigiran na rin ang papagtomboyon tang doroa. Ganing si Moises ong nira, 'Mga tangay, pario among mga Israelita! Angay pagsoayan amo?' 27Piro kinalieg si Moises tang tatang laling pagsigbak ong aroman na ang ganing, 'Sinopay nagboat ong niong mangolokolo ig manigosgar ong yamen? 28Onopa? Patayeno ka nio pario tang bindoat mo nongapon ong taga Ehipto?' 29Asing naba-yan narin ni Moises, naglayas ang lagi tanandia ong Ehipto, ig napaning ong Midian ig don ministar. Nangatawa tanandia don ig nagkatinir ta doroang anang lali. 30"Pagata-lib tang epat ang polok ang takon, napaita tang tatang anghil ong ni Moises ong tatang dibabak ang papa ta ayong dadaba-daba, don ong logar ang anday taw na alenget ong bokid tang Sinai. 31Nabereng ta mo-ya si Moises ong inita nang asi, ig asing palengetan na para telekan, naba-yan nang minitala tang Gino ang ganing, 32'Yo tang Dios ang agtowan tang mga kamepet-mepetan mo, ang Dios ni Abraham, ni Isaac, ig ni Jacob.' Nangelel si Moises ong sobrang karaelden na ig indi ra galiliag ang pa-dek. 33Ganing tang Gino ong nandia, 'Loaten mo tang rapak mo tenged sagradong logar tang agke-dengan mo. 34Initao tang mga kaliwagan ang gapasaran tang mga tawano ong Ehipto. Naba-yano ka tang mga tangit nira. Animan napababako tarin para ilibrio tanira. Animan mandian magsimpana. Tania, tobolona yen don ong Ehipto.' 35"Ang Moises ang na yay ang indi rinisibi tang mga kapario nang Israelita asing ganing tanira ong nandia ang, 'Sinopay nagboat ong niong mangolokolo ig manigosgar ong yamen?' Piro si Moises kang narin tang sinobol tang Dios ang mangolokolo ig maglibri ong mga Israelita, ong tabang tang anghil ang napaita ong nandia ong ge-ley ang papa ta ayo. 36Si Moises tang nagekel ong mga Israelita ong paglayas nira ong Ehipto. Nagboat tanandia ta mga milagro ig makabebereng ang bagay ong Ehipto, ig don ong talsing aggingaranan ta Masinggi, ig ong mga logar ang anday gistar ang taw ang agpanawan nira ong teled tang epat ang polok ang takon. 37Tanandia ka tang Moises ang minitala ong mga Israelita ang ganing, 'Ang Dios mamilik ta tata ong nindio ig boaten ang propitang pario ong yen.' 38Ig asing don namagsimet-simet tang mga kamepet-mepetan tang mga Israelita ong logar ang anday gistar ang taw, si Moises tang nagpatenga ong nira ig ong anghil ang nagigampang ong nandia ong bokid tang Sinai. Ig don tanandia nagrisibi ong Dios ta mga bitalang pagtorol ta kaboi para ipakabot ong yaten." 39Ganing pa si Esteban, "Piro ang mga kamepet-mepetan ta, indi naliliag ang magtoman ong ni Moises. Sinaliodan nira tanandia ig gangaliag tanirang mamagbalik ong Ehipto. 40Animan ganing tanira ong ni Aaron, 'Magboata kay ta mga dios amen ang manokaw-tokaw ong yamen, tenged indi gata-wanan amen ang naonora si Moises ang asi ang nagekel ong yaten ang limindoa ong Ehipto.' 41Ig ang timpong asi namagboat tanira ta dios-dios ang itsora na midio bakang ge-ley. Namagpista tanira ig namagsagda ta ayep para ong dios-dios ang asing sadiling bindoatan nira. 42Animan sinaliodan tanira tang Dios ig pinabayan da lamang tanirang magto ong mga de-kal ong langit. Pario enged tang na-tang ong libro tang mga propita asing ganing tang Dios: 'Yamong mga inampo ni Israel, namagsagda amo don ong logar ang anday gistar ang taw ong teled ta epat ang polok ang takon. Piro belag ta yo tang matod ang binolontadan mi tang mga torol mi ig mga ayep ang pinatay mi. 43Aggekel-ekelan mi pa tang torda tang dios-dios ming si Moloc, ig ang bitokon-bitokon tang dios-dios ming si Renfan. Namagboat amo tang mga riboltong narin agod towan mi. Animan i-lek amo yen asta ong dobali pa tang Babilonia.' " 44Ganing pa si Esteban, "Don ong logar ang anday gistar ang taw, ang mga kamepet-mepetan ta may torda nirang pagsirbing pamatod nga ang Dios aroman nira. Sinobol tang Dios ong ni Moises ang boaten nira narin, ig inosoy nira tang plano ang pinaita tang Dios ong nandia. 45Oman ang mga ana nira nanoblian tang torda. Ig asing si Josue tang panokaw-tokawan ong mga kamepet-mepetan ta, ingkelan ka nira asing sinakep nira tang mga banoa tang domang mga nasion ang pinalayas tang Dios para ong nira. Ang tordang na, si pa ong mga Israelita asta asing nagimong adi si David. 46Si David, naliagan ta mo-ya tang Dios, ig nagampo tanandiang pagnan ang magpa-deng ta balay para ong Dios, ang yay ang Dios ang agtowan ni Jacob asing tokaw. 47Piro si Solomon yay ang nagboat tang balay ang agpagtowan ong Dios. 48"Piro ang Dios ang Makagagaem ong tanan, indi gistar ong balay ang bindoat lamang ta taw, sigon ong inaning tang mga propita asing tokaw: 49'Ang langit tang yen ang trono,' ganing tang Gino. 'Ig ang tanek tang borondoan tang kakayo. Onopang klasi ta balay tang boaten mi ong yen, obin bato logar ang perenayano? 50Ong kamatodan, yo tang nagboat tang tanan ang bagay.' " 51Ganing pa si Esteban ong mga opisialis, "Katetegat tang mga kolo mi! Indi amo mamagparet ig indi amo ka mamamasi tang kamatodan! Ang mga boat mi, pario tang bindoat tang mga ginikanan mi--pamangontra among pirmi ong Ispirito Santo. 52Sinopa lamang ong mga propita asing tokaw tang indi pinaliwagan nira? Pinatay nira tang mga pamagpatako tang natetenged ong pagkabot tang Mato-lid ang Torobolon tang Dios. Ig asing tarin da tanandia, yamo ra ka tang nagtraidor ig nagpatay ong nandia. 53Yamo tang namagrisibi tang Katobolan ang pinaintriga tang Dios ong mga anghil asing tokaw, piro yamo ka mismo tang indi pamagtoman ta si!" 54Asing naba-yan tang mga opisialis tang inaning ni Esteban, dorong kasisilagen nira, ig kakayeget pa tang mga isi nira ong sobrang kaerep nira ong nandia. 55Piro si Esteban ginaeman tang Ispirito Santo. Napa-dek tanandia ong langit ig inita na tang kayagan tang Dios, ig si Jesus ang ke-deng ong to tang Dios. 56Ganing si Esteban, "Telekan mi! Aggitaenong abri tang langit, ig ang Ana ta Taw ke-deng ong to tang Dios." 57Piro ang mga opisialis namaginiteg ig agtengtengen nira tang mga talinga nira, ig delelengan ang kinolokoboan nira si Esteban. 58Ginoyodan nira ong loa tang siodad ig sinalalabangan ang binanggil. Ang mga namagtistigo kontra ong ni Esteban, namagloat tang mga lambong nirang panta-paw ig bino-wanan ong tatang soltiros don ang aran na si Saulo. 59Ig mintras agbanggilen nira si Esteban, pangadi tanandia ong Gino ang ganing, "Ginong Jesus, risibien mo tang yen ang ispirito." 60Dayon tanandiang liminod ig miniteg ta mapoirsa, "Gino," ganing tanandia, "indi ra tanira papanabaten mo ong kasalanan ang na!"


text:
Gusto sa Manluluwas nga kita mohigugma gayud Kaniya sa punto nga atong iuyon ang atong kabubut-on sa Iya.
Ang among apo nga says anyos, si Oli, kinsa motawag nako og “Poppy,” adunay kuhaon sa sakyanan. Ang iyang papa nagbarug sa sulod sa balay ug, wala kahibalo si Oli, giablihan ang sakyanan gamit ang remote control sa dihang duol na si Oli, ug dayon gisirado kini og balik pagkahuman niya. Si Oli midagan dayon sa sulod nga nagpahiyom!
Tanan sa pamilya nangutana niya, “Giunsa nimo pag-abli ang pultahan, ug pagsirado og balik?” Mipahiyom lang siya.
Ang among anak, nga iyang mama, miingon, “Tingali sama ni Poppy—tingali duna kay magic powers sama niya!”
Dihang mao gihapon ang nahitabo mga minutos ang milabay, ang iyang tubag sa dugang nga mga pangutana kabahin sa bag-o niyang nakaplagang abilidad mao kini: “Makatingala! Tungod siguro ni kay pinangga ko ni Poppy ug suod kaayo ming higala, ug iya kong gibantayan!”
Bulahan ko nga nahibalo sa tinuoray nga mga milagrong nahitabo sa kinabuhi sa matinud-anong mga Santos sa tibuok Africa, Papua New Guinea, Australia, New Zealand, ug sa mga isla sa Pasipiko. Mouyon ko kang Oli—tingali tungod kay ang matinud-anong mga tawo may pagbati sa Langitnong Amahan ug sa Manluluwas sama sa pagbati ni Oli ngari kanako. Gihigugma nila ang Dios isip suod nga higala, ug Siya nagbantay kanila.
Ang mga miyembro niini nga Simbahan may katungod sa pagdawat, ug daghan ang nakadawat, sa espirituhanong pagsaksi ug naghimo og sagradong mga pakigsaad nga mosunod sa Ginoo. Bisan pa niana, ang uban padayong nagpaduol Kaniya samtang ang uban wala. Sa unsang kategoriya kamo nasakop?
Ang Dios kinahanglang maoy sentro sa kinabuhi—ang atong pinaka-focus. Siya ba? O Siya usahay layo kaha sa mga hunahuna ug mga katuyoan sa atong kasingkasing? (tan-awa sa Mosiah 5:13). Timan-i nga dili lang ang mga pagbati sa atong kasingkasing ang importante apan ang “mga katuyoan.” Sa unsang paagi ang atong kinaiya ug binuhatan nagpakita sa katarung sa atong mga katuyoan?
Ang among anak nga si Ben, sa dihang 16 anyos ug namulong sa stake conference, nangutana, “Unsay inyong bation kon may tawo nga mosaad ninyo matag semana ug wala gayud motuman sa saad?” Mipadayon siya, “Tinuoray ba natong gihimo ang saad dihang miambit kita sa sakrament ug nakigsaad nga sundon ang Iyang mga sugo ug kanunay mohinumdom Kaniya?”
Gihatag sa Ginoo kanato ang mga paagi nga nagtabang nga mahinumdom kita Kaniya ug sa makatabang Niyang gahum. Ang usa ka paagi mao ang butang nga nasinati natong tanan—ang kalisdanan (tan-awa sa Alma 32:6). Samtang gihinumduman nako ang akong mga pagsulay, klaro nga nakatabang kini sa akong kalamboan, panabut, ug pagbati. Nagpaduol kini kanako sa akong Langitnong Amahan ug sa Iyang Anak uban sa mga kasinatian ug paglunsay nga midulot sa akong kasingkasing.
Ang giya ug instruksyon sa Ginoo mahinungdanon kaayo. Iyang gitabangan ang matinud-anong igsoon ni Jared pinaagi sa pagsulbad sa usa sa duha niya ka mga hagit dihang Siya misulti kaniya unsaon nga dunay lab-as nga hangin sa sulod sa mga sakayan nga matinud-anong gihimo (tan-awa sa Ether 2:20). Apan, klaro, wala lang gipasagdan sa Ginoo nga wala masulbad ang problema unsaon nga may kahayag, apan iyang giklaro nga Siya, ang Ginoo, motugot sa mga kalisdanan ug mga pagsulay para ilang sulbaron. Siya ang mopadala sa mga hangin, mga ulan, ug mga lunop (tan-awa sa Ether 2:23–24).
Nganong buhaton man Niya kana? Ug nganong pasidan-an man kita Niya sa pagpalayo sa tinubdan sa peligro nga sayon ra man unta Niyang mapugngan ang peligro nga mahitabo? Si Presidente Wilford Woodruff misugilon bahin sa espirituhanong pagpasidaan nga ibalhin ang iyang karwahe nga gikatulgan niya, sa iyang asawa, ug anak, nga sa wala madugay usa ka alimpulos mitumba sa dakong kahoy ug mihagsa niini diha gyud sa kanhi gibutangan sa iyang karwahe (tan-awa sa Mga Pagtulun-an sa mga Presidente sa Simbahan: Wilford Woodruff [2004], 52).
Niining duha ka hitabo, mahimo ra untang pugngan ang dautang panahon aron mawala ang mga peligro. Apan mao kini ang punto—kay sa sulbaron Niya ang problema, gusto sa Ginoo nga mapalambo nato ang hugot nga pagtuo nga makatabang kanato sa pagsalig Kaniya sa pagsulbad sa mga problema ug mosalig Kaniya. Niana mas kanunay natong mabati ang Iyang gugma, mas kusog, mas tin-aw, ug mas personal. Mahiusa kita Kaniya, ug mamahimo kitang sama Kaniya. Ang pagkahimo natong sama Kaniya maoy Iyang tumong. Sa tinuod, kini ang Iyang himaya ug Iyang buhat (tan-awa sa Moises 1:39).
Usa ka batan-on naningkamot sa paghawan sa luyo sa ilang balay aron makadula sa iyang trak-trak. May dakong bato nga nakababag sa iyang gibuhat. Giduso ug gibira sa bata gamit ang tanan niyang kusog, apan bisan pa sa iyang paningkamot, ang bato wala gyud matarug.
Gipanid-an siya sa iyang papa og kadiyot, dayon miduol sa iyang anak ug miingon, “Kinahanglan kang mogamit sa tanan nimong kusog aron mairog ang bato nga ingon niini kadako.”
Mitubag ang bata, “Gigamit ko na ang tanan kong kusog!”
Gikorihian siya sa iyang papa: “Wala pa. Wala ka pa makaangkon sa akong tabang!”
Dayon silang duha ang miduso ug dali rang nairog ang bato.
Ang papa sa akong higalang si Vaiba Rome, unang presidente sa stake sa Papua New Guinea, natudloan usab nga makaduol siya sa Amahan sa Langit sa mga panahon sa panginahanglan. Siya ug ang iyang katagibalangay nabuhi lamang pinaagi sa ilang mga gipananom. Usa ka adlaw nagdaob siya aron malimpyohan ang iyang porsyon sa umahan aron katamnan. Bisan pa, giunhan kini og taas nga panahon sa kainit, ug ang mga tanom uga na kaayo. Mao nga ang iyang daob nahimong susama sa kang Presidente Thomas S. Monson, nga gihulagway mismo sa atong propeta sa miaging kinatibuk-ang komperensya (tan-awa sa “Ang Pagkamasulundon Makahatag og Panalangin,” Liahona, Mayo 2013, 89–90). Misugod kini pagkaylap ngadto sa mga kasagbutan, ug sa mga pulong sa iyang anak, “usa ka makalilisang nga kalayo” ang miresulta. Gikabalak-an niya ang katagibalangay ug ang posibling pagkahurot sa ilang mga tanom. Kon mangasunog kini, mag-atubang siya og silot sa balangay. Kay wala gyud kapalong sa kalayo, nahinumdom siya sa Ginoo.
Karon mokutlo ko sa gisulti sa iyang anak, nga akong higala: “Miluhod siya sa bungtod sa may kasagbutan ug nag-ampo sa Langitnong Amahan aron mapalong ang kalayo. Kalit lang miabut ang baga kaayong dag-om dapit sa iyang giampoan, ug miulan og kusog kaayo—apan didto ra sa nagdilaab nga kalayo. Dihang mitan-aw siya sa palibut, tin-aw kaayo ang kalangitan gawas lang sa tungod gayud sa nasunugan. Dili siya katuo nga ang Ginoo motubag sa usa ka yano nga tawo sama niya, ug miluhod siya pag-usab og mihilak sama sa usa ka bata. Miingon siya nga pinakanindot kadto nga pagbati” (tan-awa sa Alma 36:3).
Gusto sa Manluluwas nga kita mohigugma gayud Kaniya sa punto nga atong iuyon ang atong kabubut-on sa Iya. Mabati dayon nato ang Iyang gugma ug mahibalo sa Iyang himaya. Dayon makapanalangin siya kanato sa Iyang gusto. Nahitabo kini kang Nephi anak ni Helaman, dihang siya hingpit nang gisaligan sa Ginoo ug, tungod niadto, mipanalangin kaniya sa tanan nga iyang gipangayo (tan-awa sa Helaman 10:4–5).
Sa Life of Pi, sa hinimo-himong sugilanon ni Yann Martel, ang bayani mipadayag sa iyang pagbati bahin kang Kristo: “Dili gayud Siya mawala sa akong hunahuna. Dili gayud. Migahin ko og tulo ka adlaw sa paghunahuna Kaniya. Kon magsigi kog hunahuna Kaniya, mas lisud nako Siyang kalimtan. Ug kon dugang ko nga magkat-on bahin Niya, mas dili ko gusto nga mobiya Kaniya” ([2001], 57).
Ingon ana ka tukma ang akong gibati sa Manluluwas. Kanunay Siya nga duol, ilabi na sagradong mga dapit ug mga panahon sa panginahanglan; ug usahay, nga wala gyud nako damha, mobati ko sa Iyang pagpikpik sa akong abaga aron pagpahibalo nga Iya kong gihigugma. Ikabalik ko kana nga gugma sa imperpekto nakong paagi pinaagi sa paghatag Kaniya sa akong kasingkasing (tan-awa sa D&P 64:22, 34).
Pipila lang ka bulan ang milabay akong nakatapad si Elder Jeffrey R. Holland samtang gi-assign niya ang mga misyonaryo sa ilang misyon. Dihang mibiya mi iya kong gihulat, ug samtang naglakaw mi iya kong giagbayan. Misulti ako kaniya nga mao usab ang iyang gihimo kanako kausa didto sa Australia. Miingon siya, “Tungod kay gihigugma ko ikaw!” Ug nahibalo kong tinuod kadto.
Nagtuo ko nga kon kita dunay kahigayunan nga maglakaw uban sa Manluluwas, kita mobati sa Iyang pag-agbay kanato sama niadto. Sama sa mga disipulo padulong sa Emmaus, ang atong kasingkasing “magdilaab sulod kanato” (Lucas 24:32). Kini ang Iyang mensahe: “Umari kamo ug makita ninyo” (Juan 1:39). Personal kini, makaagni, ug mahangupon kini nga pagdapit nga maglakaw samtang Siya maga-agbay kanato.
Hinaut atong bation ang sama nga pagsalig ni Enos, diha sa katapusang bersikulo sa iyang mubo apan tulukibon nga basahon: “Ug ako malipay diha sa adlaw kanus-a ang akong pagka-mortal mosul-ob sa pagka-imortal, ug mobarug sa iyang atubangan; ug unya ako makakita sa iyang panagway nga may kahinangop, ug siya moingon ngari kanako: Duol ngari kanako ikaw nga bulahan, may dapit nga giandam alang kanimo sa mga mansyon sa akong Amahan” (Enos 1:27).
Tungod sa kadaghang kasinatian ug gahum diin ang Espiritu misaksi ngari kanako, mopamatuod ko sa hingpit nga kasiguroan nga buhi ang Dios. Gibati ko ang Iyang gugma. Pinakatam-is kini nga pagbati. Unta atong buhaton ang unsay gikinahanglan aron sa pagpahiuyon sa atong kabubut-on ngadto sa Iya ug tinuod nga mohigugma Kaniya. Sa pangalan ni Jesukristo, amen.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Mactan
Ang Mactan usa ka pulo nga nahimutang sa habagatang-sidlakan sa pulo sa Sugbo sa Pilipinas. Kabahin kini sa lalawigan sa Sugbo ug nabahin-bahin ang pulo sa Dakbayan sa Lapu-Lapu ug sa lungsod sa Cordova. Ang pulo nasumpay sa Sugbo pinaagi sa duha ka tulay ang usa niini mao ang Tulay Marcelo Fernan (Mactan II Bridge).
Ang Mactan-Cebu International Airport ug kadaghanan sa mga beach resort sa Metro Cebu anaa dinhi. Ang Mactan usab mao ang lugar nga ginghitaboan sa Panagsangka sa Mactan, ang nahiunang pagsangka sa mga lumad nga Pilipino ug mga Uropeyo, diin nalupig si Fernando de Magallanes.


text:
“Salbasyon” ni Ma. Milagros Geremia Lachica
SALBASYON
Ma. Milagros “Nenen” Geremia Lachica
Matagsing ang hibi ka gitara
nagapanibit, nagapanuslok
sa dughan nga nagapamati
ayhan kon ako bungul
raad akun nalikawan
ang pagdugo kang akun dughan
ayhan kon kumpol ang akun mga butkun
raad wara ko mahakus kag mapakanta
ang dya’ng kahoy nga tanhaga
ayhan kon ako bulag
raad wara ko mahimutadan
ang dya’ng panulay nga demonyo
may sangka buho nga timbulog ang baba
kag may anum ka malabug nga mga dila
matagsing ang hibi ka gitara
kag ako hugut nga nagapasalamat
nga bukun ako it bungul
bukun it bulag ukon kumpol
bangud ang dya’ng nagakanta nga demonyo
amo man kon kis-a
ang akun tagsagup nga anghel.
Taga-Sibalom, Antique kag kadya sa New Jersey, USA. Gradweyt kang BA Comparative Literature sa University of the Philippines in the Visayas (UPV), Iloilo City kag malawid nga nag-obra bilang research associate sa Center for West Visayan Studies kang UPV.
Kang 1989, natugruan tana kang Cultural Center of the Philippines (CCP) kang Literature Grant sa Pagsulat kang Binalaybay sa Kinaray-a kag tana ang makuon nga una nga manunulat sa kontemporaryo nga Kinaray-a nga natugruan kang nasyonal nga pagpasidungug. Nagasulat man tana kang play kag napaguwa dya sa duro nga tion kag kang 1991, liwan tana natugruan kang writing grant kang CCP. Kang 1996, nagbaton tana kang UPV Chancellor’s Award for Most Outstanding Employee in Research, Extension and Professional Staff.
Ang Pagsulat…bayi ang anang una nga libro kang mga binalaybay sa Kinaray-a.Ginbalhag kang University of San Agustin Press, Iloilo City kang 2006 bilang parte kang padya – ang San Agustin Writers Grant nga ana nabaton kang 2005.
Mabakal dyang libro sa bookstore kang University of San Agustin sa Gen.Luna, Iloilo City kag sa Solidaridad Bookshop sa Padre Faura, Manila.
Featured Image: “Silhouette of a guitar player” halin sa http://www.dreamstime.com


text:
Quote:
Sige Sir... Manaka na ta sa Crown Regency
Bitaw, naanugnan man gud ko sa ubang forumers nga nangawagtang tungod anang irresponsible posting, kanang mo reply lang gyud sila sa troll nya sigeg katawa, bisag wala gud nasuko dala na gara gara.
Well some say gi seryoso nako ang SSC pero I may say nga thanks to this forum, this is the main reasong nganong naka abroad ko
And coz of that nga nakapa opera ko sa akong pader
And coz of SSC, nawala akong kamingaw og kaguol sa Sugbo
My passion is really Cebu and I dunno why
Kung wala pa ang SSC, naa ra ko diri nag trabaho serving Cebu nga gamayg sweldo pero coz of SSC naka serve japon ko sa Cebu pero nakaabot pa gyud ko sa laing dapit. Sa pag seryoso nako sa SSC, walay nawala nako but instead daghan naabot sa ako.
Anyway misunderstandings ra ni tungod ra gihapon sa Cebu... Sus! Cebu, Sus! Sugbo, nganong awayan man gyud ka, kay gwapa man gud kaayo ka... Haskang
aystor!


text:
Kon kamo mohigugma, mobantay, ug moserbisyo sa uban sa gagmay ug yanong paagi, aktibo kamo nga nag-apil sa buhat sa kaluwasan.
Sa dihang namatay ang akong ugangan nga lalaki, nagpundok ang among pamilya aron sa pagtimbaya niadtong nangabut aron mopahasubo. Sa tibuok gabii samtang nakig-istorya ko sa pamilya ug mga higala, nakamatikod ko sa among 10 anyos nga apo, si Porter, nagbarug duol sa akong ugangan nga babaye—iyang “lola.” Usahay magbarug siya sa luyo sa iyang lola, magtan-aw niya. Nakamatikod ko kausa nga gigunitan niya ang bukton sa iyang lola. Nakabantay ko nga iyang hapuhapon ang iyang kamot, mogakus niya, ug magtindog tupad niya.
Sulod sa daghang mga adlaw human niana nga kasinatian, dili mawala sa akong hunahuna kini nga talan-awon. Naaghat ko sa pagpadala ni Porter og sulat, nagsulti niya unsay akong naobserbahan. Nag-email ko niya ug gisultihan siya unsay akong nakita ug gibati. Gipahinumduman nako si Porter sa mga pakigsaad nga iyang gihimo sa dihang gibunyagan siya, nagkutlo sa mga pulong ni Alma nga anaa sa Mosiah kapitulo 18:
“Ingon nga kamo mga matinguhaon sa pag-ipon ngadto sa panon sa Dios, ug pagatawgon nga iyang mga katawhan, ug andam sa pagtambayayong sa usag usa nga mga alantuson, nga sila mahimo nga magaan;
“Oo, ug mga andam sa pagbangutan uban niadto nga nagbangutan; oo, ug sa paghupay niadto nga nagkinahanglan sa kahupayan, ug mobarug ingon nga mga saksi sa Dios sa tanan nga mga panahon ug diha sa tanan nga mga butang, ug diha sa tanan nga mga dapit nga kamo mahimo nga maanaa, bisan hangtud sa kamatayon, … nga kamo makabaton og kinabuhi nga dayon—
“… Kon mao kini ang tinguha sa inyong mga kasingkasing, unsay anaa kaninyo batok sa pagpabunyag diha sa ngalan sa Ginoo, ingon og usa ka saksi sa iyang atubangan nga kamo nakasulod ngadto sa usa ka pakigsaad uban kaniya, nga kamo mag-alagad kaniya ug maghupot sa iyang mga sugo, nga siya unta mobu-bu sa kabuhong sa iyang Espiritu diha kaninyo?”1
Akong gipasabut ngadto ni Porter nga gitudlo ni Alma nga kadtong kinsa gustong magpabunyag kinahanglang andam sa pagserbisyo sa Ginoo pinaagi sa pagserbisyo sa uban—sa imong tibuok kinabuhi! Miingon ko: “Wala ko kahibalo kon nakaamgo ba ikaw niini, apan sa imong pagpakita og gugma ug pakabana alang ni Lola, nagtuman ka sa imong mga pakigsaad. Atong gituman ang atong mga pakigsaad kada adlaw kon kita mabination, magpakita og gugma, ug moatiman sa usag usa. Gusto lang ko nga mahibalo ka nga mapagarbuhon kaayo ko nimo sa imong pagtuman sa pakigsaad! Kon ikaw magtuman sa pakigsaad nga imong gihimo sa dihang gibunyagan ka, makaandam ka nga maordinahan ngadto sa priesthood. Kining dugang nga pakigsaad makahatag nimo og dugang mga oportunidad sa pagpanalangin ug pagserbisyo sa uban ug makatabang sa pag-andam nimo sa mga pakigsaad nga imong himoon sa templo. Salamat sa imong maayong ehemplo ngari nako! Salamat sa imong pagpakita nako kon unsa ang pagtuman sa pakigsaad!”
Mitubag si Porter: “Lola, salamat sa mensahe. Sa dihang naggakos ko kanunay ni Lola, wala ko kahibalo nga nagtuman diay ko sa mga pakigsaad, apan akong gibati ang kainit sa kasingkasing ug mibati og nindot. Nasayud ko nga ang Espiritu Santo kadto diha sa akong kasingkasing.”
Gibati usab nako ang kainit sa kasingkasing sa dihang nakaamgo ko nga si Porter nakakonekta sa pagtuman sa iyang mga pakigsaad ngadto sa saad nga “kanunay makabaton sa iyang Espiritu uban [kanato]”2—usa ka saad nga nahimong posible pinaagi sa pagdawat sa gasa sa Espiritu Santo.
Mga sister, samtang nakabisita ko ninyo sa tibuok kalibutan, nakaobserbar ko nga kadaghanan ninyo sama ni Porter. Hilom kamo nga nagbarug isip mga saksi sa Dios, nagbangutan uban niadtong nagbangutan, ug naghupay niadtong nagkinahanglan og kahupayan nga wala makahibalo nga kamo nagtuman sa inyong mga pakigsaad—mga pakigsaad nga inyong gihimo sa bunyag ug sa templo. Kon kamo mohigugma, mobantay, ug moserbisyo sa uban sa gagmay ug yanong paagi, aktibo kamong nag-apil sa buhat sa kaluwasan, ang buhat sa Dios “sa pagpahinabo sa pagka-imortal ug kinabuhi nga dayon sa tawo.”3
Isip “anak nga mga babaye sa gingharian sa [Ginoo],”4 kita dunay sagrado nga mga pakigsaad. Naglakaw kita sa unsay gitawag ni Nephi nga “higpit ug pig-ot nga dalan nga mopadulong sa kinabuhi nga dayon.”5 Kitang tanan anaa sa nagkalahing dapit sa dalan. Apan mahimo kitang magtinabangay aron sa pagtabang sa usag usa nga “mopadayon sa unahan uban ang pagkamakanunayon kang Kristo, magbaton sa usa ka hingpit nga kahayag sa paglaum, ug usa ka gugma sa Dios ug sa tanan nga mga tawo.”6
Si Jeanne nagserbisyo isip Young Women adviser. Pipila ka bulan ang milabay nasayud siya sa umaabut nga kalihokan sa kabatan-onan sa ward: mag-hike sa dapit nga gitawag og Malan’s Peak. Nalipay siya kay bag-o ra siyang naghimo og tumong nga mohimo niana nga pagkat-kat.
Sa iyang pag-abut sa sinugdanan sa agianan, ang iyang buotan nga higala nga si Ashley miduol kaniya. Naggunit sa kamot ni Jeanne, mitanyag siya nga mo-hike uban niya, nag-ingon, “Kuyugan ka nako.” Si Ashley, nga nag-edad og 16 anyos nianang higayona, adunay pisikal nga mga kalisud nga maglisud siya sa pagkatkat og paspas. Mao nga siya ug si Jeanne hinay nga naglakaw, nagtan-aw sa mga nilalang sa Langitnong Amahan: ang mga bato ibabaw sa bukid, ug ang mga bulak libut nila. Unya si Jeanne miingon, “Wala magdugay akong nakalimtan ang akong tumong sa pag-hike ngadto sa kinatumyan, kay nahimo kini nga adventure sa laing matang—usa ka adventure nga nagtudlo sa mga maanindot nga mga butang diha sa agianan, nga daghan unta ang dili nako makit-an kon nag-hike lang ko aron makab-ot ang tumong ngadto sa Malan’s Peak.”
Samtang nagpadayon si Jeanne ug Ashley sa pag-hike, ulahi kaayo sa grupo, miapil nila si Emma, laing batan-ong babaye sa ward, kinsa nakahukom nga mohulat ug molakaw uban nila. Nakadugang si Emma sa ilang kalipay. Gitudloan niya sila og kanta ug mihatag og dugang nga suporta ug awhag. Nahinumdom si Jeanne: “Nanglingkod mi ug namahulay, nanganta mi, nag-istoryahanay, ug nangatawa. Akong nailhan si Ashley ug Emma sa paagi nga dili unta nako mahimo kon dili pa tungod niadto. Dili kadto mahitungod sa bukid nianang gabhiona—mas labaw pa niini. Mahitungod kini sa pagtabang sa usag usa diha sa dalan, usa ka lakang matag higayon.”
Samtang sila si Jeanne, Ashley, ug Emma nag-hike ug nanganta ug namahulay ug nagkinataw-anay, tingali wala sila maghunahuna, “Nagtuman kita sa atong mga pakigsaad karon.” Apan sila nagtuman sa ilang mga pakigsaad. Nagserbisyo sila sa usag usa uban sa gugma, kalooy, ug kapuangod. Ilang gilig-on ang pagtuo sa usag usa samtang sila nag-awhag ug nangalagad sa usag usa.
Si Elder Russell M. Nelson mitudlo: “Kon kita makaamgo nga kita mga anak sa pakigsaad, makaila kita kon kinsa kita ug unsa ang gipaabut sa Dios nato. Ang Iyang balaod nahisulat sa atong mga kasingkasing.”7
Si Maria Kuzina usa ka anak sa pakigsaad sa Dios kinsa nakaila kinsa siya ug unsay gipaabut sa Dios gikan niya. Sa dihang gipasulod ko sa iyang balay didto sa Omsk, Russia, nagtuo ko nga makaserbisyo ko niya, apan akong naamguhan nga miadto ko aron makat-on gikan niya. Usa ka kinabig sa Simbahan, si Maria nagsunod sa direksyon nga anaa sa Lucas 22: “Sa mahibalik na ikaw kanako, lig-una ang imong mga igsoon.”8 Duna siyay hugot nga pagtuo sa mga pulong sa atong buhi nga propeta, si President Thomas S. Monson, kinsa miingon:
“Karon ang panahon sa mga miyembro ug sa mga misyonaryo sa paghiusa, sa pag-uban og trabaho, sa paghago sa ubasan sa Ginoo sa pagdala og mga kalag ngadto Kaniya. …
“ … Kon kita naglihok pinaagi sa hugot nga pagtuo ang Ginoo mopakita nato kon unsaon paglig-on sa Iyang Simbahan sa mga ward ug mga branch diin kita nagpuyo. Siya magauban nato ug mahimong aktibo nga kauban sa atong misyonaryo nga mga paghago.
“ … Gamita ang inyong hugot nga pagtuo, … samtang mainampuon kamong naghunahuna hain sa inyong pamilya, inyong mga higala, inyong mga silingan, ug inyong mga kaila nga gusto ninyong dapiton sa inyong panimalay aron sa pakighimamat sa mga misyonaryo, nga unta ilang madungog ang mensahe sa Pagpahiuli.”9
Gisunod ni Maria kini nga tambag pinaagi sa pagbantay ug pagpangalad sa mga sister nga gipabisitahan niya ug usab misobra pa niini nga buluhaton. Duna siyay daghang mga higala nga dili kaayo aktibo o wala pa makadungog sa mensahe sa gipahiuli nga ebanghelyo ni Jesukristo. Kada adlaw iyang gamiton ang iyang pagtuo ug mag-ampo aron makahibalo kinsa ang nagkinahanglan og panabang, ug dayon iyang sundon ang aghat nga iyang nadawat. Manawag siya sa telepono, mopadayag sa iyang gugma, ug mosulti sa iyang mga higala, “Nagkinahanglan mi nimo.” Mag-family home evening siya sa iyang apartment kada semana ug moimbitar og mga silingan, miyembro, ug misyonaryo sa pag-apil—ug pakan-on niya sila. Imbitaron niya sila sa pagsimba, mobantay nila, ug motupad sa paglingkod nila kon sila moabut.
Si Maria nakasabut sa bag-ong pahinumdom ni Elder Jeffrey R. Holland nga “ang imbitasyon tungod sa gugma alang sa uban ug alang sa Ginoong Jesukristo … dili isipon nga dili maayo ug negatibo.”10 Duna siyay lista sa mga tawo nga ilang giingon nga nasilo, ug nagpadayon siya sa pag-alagad ngadto kanila. Tungod kay nasayud sila nga siya nahigugma nila, siya makasulti nila, “Ayaw kasilo. Kataw-anan man na!”
Si Maria usa ka disipulo ni Jesukristo nga nagtuman sa pakigsaad. Bisan og wala siya maghupot sa priesthood sa iyang balay, gibati niya ang gahum sa Dios kada adlaw sa pagtuman sa iyang mga pakigsaad sa templo samtang siya nagpadayon diha sa dalan, naglahutay hangtud sa katapusan ug nagtabang sa uban sa pag-apil sa buhat sa kaluwasan.
Sa akong pagpaambit niini nga mga kasinatian, nakita ba ninyo ang inyong kaugalingon diha sa buhat sa kaluwasan? Paggahin og panahon makadiyot sa laing anak nga babaye sa Dios kinsa nagkinahanglang og pag-awhag nga mobalik sa dalan sa pakigsaad o kinsa nagkinahanglan og gamay nga tabang nga magpabilin. Pangutana sa inyong Amahan sa Langit mahitungod kaniya. Siya Iyang anak nga babaye. Nakaila Siya sa iyang pangalan. Nakaila usab Siya ninyo, ug Siya mosulti ninyo unsay iyang panginahanglan. Pagmapailubon ug padayon sa hugot nga pagtuo ug pag-ampo alang niya, ug buhata ang mga aghat nga inyong madawat. Samtang inyong buhaton kini nga mga pagdasig, ang Espiritu mopamatuod nga ang inyong halad madawat sa Ginoo.
“Si Sister Eliza R. Snow … mapasalamatong miila sa paningkamot sa mga sister sa paglig-on sa usag usa. … Miingon siya kanila nga bisan ang Simbahan walay gihimong rekord sa matag donasyon nga ilang ihatag sa pagtabang sa mga nanginahanglan, ang Ginoo naghimo og hingpit nga rekord sa ilang makaluwas nga buhat:
“‘… Si President Joseph Smith miingon nga kini nga kapunongan giorganisar aron pagluwas sa mga kalag. Unsa man [ang atong gibuhat] aron makabalik kadtong mga nahisalaag?—sa pagpainit niadtong nabugnaw sa ebanghelyo?—Lain nga basahon gitipigan para sa inyong hugot nga pagtuo, inyong kamabination, inyong maayong mga buhat, ug [inyong] mga pulong. Lain nga rekord ang gitipigan. Walay nawala.’”11
Sa Basahon ni Mormon, si Ammon naghisgot sa dakong katarungan nga kita magmaya. Siya miingon: “Ug karon, ako mangutana, unsa ka dako nga mga panalangin siya [Dios] mitugyan ngari kanato? Makasulti ba kamo?”
Sa iyang kadasig, si Ammon wala maghulat sa tubag. Miingon siya, “Tan-awa, ako motubag alang kaninyo; … kini mao ang panalangin nga gitugyan ngari kanato, nga kita nahimo nga mga himan diha sa mga kamot sa Dios aron sa pagpahinabo niining dako nga buluhaton.”12
Kita anak nga mga babaye sa pakigsaad diha sa gingharian sa Ginoo, ug kita dunay oportunidad nga mahimong mga instrumento sa Iyang mga kamot. Sa atong pag-apil sa buhat sa kaluwasan kada adlaw sa gagmay ug yano nga mga paagi—pagbantay, paglig-on, ug pagtudlo sa usag usa—makahimo kita sa pag-apil ni Ammon, kinsa mipahayag:
“Tan-awa ang akong hingpit nga kalipay napuno, oo, ang akong kasingkasing tugob sa hingpit nga kalipay, ug ako maglipay diha sa akong Dios.
“Oo, ako nasayud nga ako walay bili; ingon sa akong kusog ako mahuyang; busa ako dili manghambog sa akong kaugalingon, apan ako manghambog sa akong Dios, kay diha sa iyang kusog ako makahimo sa tanan nga mga butang.”13
Niini ako mopamatuod sa pangalan ni Jesukristo, amen.
Show References
-
1. Mosiah 18:8–10.
-
-
3. Moises 1:39.
-
-
5. 2 Nephi 31:18.
-
6. 2 Nephi 31:20.
-
7. Russell M. Nelson, “Mga Pakigsaad,” Liahona, Nob. 2011, 88.
-
8. Lucas 22:32.
-
9. Thomas S. Monson, “Hugot nga Pagtuo sa Buhat sa Kaluwasan” (sibya sa tibuok kalibutan nga pagbansay sa pagpangulo, Hunyo 23, 2013), lds.org/broadcasts.
-
10. Jeffrey R. Holland, “Atong Responsibilidad sa Pag-imbitar” (pakigpulong nga gihatag sa usa ka espesyal nga sibya, Hunyo 23, 2013), lds.org/broadcasts.
-
11. Anak nga mga Babaye sa Akong Gingharian: Ang Kasaysayan ug Buhat sa Relief Society (2011), 99.
-
12. Alma 26:2–3.
-
13. Alma 26:11–12.